Levítico 16 - Holy Bible [Aymara Bible 1997] - (Leví 16)\nTatitusti Moisesampiw parlaraquïna, Aaronan wawanacapana jiwarjjatapa khepatjja, ucanacasti jiwarapjjaraquïnwa Tatitun nayrakatapana sinti jac'achasipjjatap laycu.\nUcat Tatitojj Moisesarojj aqham saraquïnwa: “Aarón jilamarojj saraquim, jan cuna horasasa mantacpati cawquïri kollan chekantejj velo khepäjjan utjqui uca chekarojja, uqhamaraqui cawquïri tapatejj arca khophitäqui juchat pampachatäñataqui uca nayrakatarusa, jan jiwarapjjañapataqui; nayasti mä kenayanwa uñstaraquï uca juchat pampachatäñäqui uca tapa patjjana.\nAaronajj uca kollan chekaru mantañataquejj mä orko vaca, apani jucha luratat sacrificio loktañataqui, uqhamarac mä orko oveja aparaquini takpacha nact'ayasa loktañataqui.\nCunatejj Tatituru loktatäqui uca linot lurata tunicampi isthapitaw mantaraquini, linot lurata calzoncillonacampi isthapitaraqui, uqhamarac cinturonampi chint'ata, turbante sata ch'okañampi p'ekeparu ch'okt'ataraqui, ucanacasti linot luratäñaparaquiwa. Aca isisti Tatituru loktat isiwa, janïra uca isimpi isthapiscasasti umampiw suma jarekasiraquini.\n“Israelita jakenacataquisti, Aaronajj pä cabritompi mä orko ovejampi aparaquini, uca cabritonacsti jucha luratat sacrificio loktaraquini, orko ovejsti takpacha nact'ayasaw loktaraquini.\nJupan quipca juchapatwa mä vaca sacrificiot loktaraquini, uqhamat jupan pachpa juchanacapata, uqhamarac familiapan juchanacapatsa pampachatäña jicjjatañapataqui.\nUca khepatsti uca pä cabrito caturaquini, ucatsti Tatitun nayrakatapanwa loktjjaraquini, Tatitumpi Jiquisiñ Carpa nayrakatana.\nUcjjarusti uca paya cabritonacjjarojja suerte jaktaraquini; maynïri suertejja Tatitutaquïniwa, maynïri suertesti Azazel ucataquiraquïniwa.\nCawquïri cabritjjarutejj suertejj Tatitutaqui sasa wact'cani ucsti Aaronajj jucha luratat sacrificio loktjjani,\nucampisa cawquïri cabritotejj jucha apcani ucasti jacquirpacha Tatitun nayrakataparu uñstayatäniwa, juchat pampachatäña catokañataqui, uca khepatsti uca cabritjja wasara tokeruw antutnucjjaraquini, ucan chhakjjañapataqui, Azazel ucaru.\n“Uca khepatsti Aaronajj orko vaca sacrificiot loktjjaraquini, ucasti pachpa juchapata sacrificio loktäwiwa, uca orko vacsti jupan pachpa juchapata, uqhamarac familiapan juchanacapata pampachatäña catokañataquiw loktaraquini.\nUcjjarusti mä incensario caturaquini, ucarusti cawquïri sanc'anacatejj altarjjan naqhasqui ucanacampiw apjjataraquini, uca altarasti Tatitun nayrakatapanquiwa, uqhamarac pä jach'i q'iyat incienso caturaquini, ucsti velo khepäjjaruw apjjaraquini,\nuca inciensti Tatitun nayrakatapancqui uca ninjjaruw jach'jjataraquini, ucat uca incienso jiwk'esti cuna tapatejj arca khopjjatatäqui juchat pampachatäñataqui ucaruw chhaktayaraquini, cawquïritejj amtäwi arcäqui ucaru. Uqhamatwa Aaronajj jan jiwcaraquiniti.\nUqhamaraquiwa uca vacan wilapatjja mä juc'a aptaraquini, ucat luc'anapampiwa ch'allt'araquini uca tapat ch'ekäjjaru. Ucjjarusti pakallko cutiraquiw uca tapa nayräjjaru ch'allt'araquini,\nuca khepatwa cabritorojj jiwayjjaraquini, jakenacan juchanacapata mä sacrificiöcaspasa uqhama, ucatsti uca wiljja velo khepäjjaruw apjjaraquini; uca mankhanwa taparojj patjjata uqhamarac nayräjjata ch'allt'ani, cunjämtejj vacan wilapampejj ch'allt'cäna uqhama.\nUqhamatwa uca kollan chekjja k'omachjjaraquini take uca k'añunacatjja, israelitanacan Dios toke sayt'asitanacapata, uqhamarac take jucha luratanacapatsa. Uca quipcaraquiwa Jiquisiñ Carpampisa lurasiñaparaqui, cawquïritejj jupanaca taypincqui, uqhamatwa take k'añunacajja k'omachatäni.\n“Aaronan, Tatitumpi Jiquisiñ Carpa mankhancañapcamasti, cunapachatejj juchata pampachasïwi jicjjatiri mantani ucapachajja, mistuniñapcamajja janipuniw qhitis uca mankhancañapäquiti. Cunapachatejj jupa quipcataqui, uqhamarac familiapataqui juchata pampachatäña jicjjatjjani, uqhamarac take israelita jakenacataquisa,\nucatjja mistunjjaraquiniwa cawquïri altaratejj Tatitun nayrakatapancqui ucqharu. Ucatsti uca vacan wilapatjja mä juc'a aptaraquini, uqhamaraqui cabriton wilapatsa, uca wilampejj altaran wajjranacaparuw jawiquiparaquini,\nucat luc'anapampejj pakallko cutiw altarar ch'allt'araquini. Uqhamwa israelitanacan k'añunacapatjja k'omachani, ucatsti Tatituruw catuyjjaraquini.\n“Cunapachatejj Aarón sacerdotejj uca kollana cheka, uqhamarac Tatitumpi Jiquisiñ Carpsa, uca quipcaraqui altarsa k'omachjjani, ucapachasti jacquir cabrito aptayanini,\nuca cabriton p'ekepjjaru amparapa lokjjatasasti, israelita jakenacan ñankha luratanacapa, Dios toke sayt'asitanacapa, uqhamaraqui take juchanacapwa arsuraquini, uqhamatwa uca cabriton p'ekepjjaru take juchanacjja apjjatjjani, ucatsti cawquïri jaketejj uca apañataqui ajllitäqui ucaw uca cabritjja wasararu irpjjaraquini antutnucunjjañataqui.\nUqhamawa uca cabritojj wasara tokeru chhakjjani, take jakenacan juchanacapa apawayjjani, jan jakeni orakenac tokeru.\n“Ucjjarusti Aaronajj Tatitumpi Jiquisiñ Carparuw mantjjaraquini, cawquïri lino isimpi isthapitäcäntejj ucanacjja isirasjjaraquiniwa, kollana chekaru mantañataqui isthapiscäna uca isinacjja, ucanacsti uca chekaruw jaytawayjjaraquini.\nUca quipca kollana chekanwa jarekasjjaraquini, isthapisitatsti mistunjjaraquiniwa jupa quipcat sacrificio loktañataqui, uqhamarac take jakenacataquisa, ucampiwa jupan juchanacapata uqhamarac jakenacan juchanacapatsa pampachasïwi jicjjataraquini.\nCawquïri uywatejj jucha luratat sacrificio loktatäcan uca liq'inacapsti altarjjaruw nact'ayjjaraquini,\nucjjarusti cawquïri jaketejj uca cabrito wasararu apcäna Azazel ucataqui, ucat isipjja t'ajjsurasjjaraquiniwa, jupa quipcasa jarekasjjaraquiniwa, ucatwa campamentoru mantanjjaraquini.\n“Cawquïri orko vacatejj, uqhamarac cawquïri cabritotejj jucha luratata sacrificio loktatäqui ucanacan wilanacapasa kollana chekaru apatäcaraquïna juchanacat pampachasïwi jicjjatañataqui, ucanacasti campamentot ankäjjaru apatäjjañapawa, lip'ichinacapasa, aychanacapasa, cuna jilt'anacapasa takpacha naqhantayatäjjaraquiniwa.\nCawquïri jaketejj take ucanaca naqhantayjjani ucasti isinacapjja t'ajjsokasjjañapawa, uqhamarac jupa quipcasa jarekasjjañaparaquiwa, uca khepatwa campamentoru mantanjjaraquini.\n“Aca leyinacasti jumanacataquejj wiñayataquïniwa: tunca uru sarakataru pakallköri phajjsina jumanacajj ayunapjjäta, take luräwinacamwa suyt'apjjäta, take israelita jakenaca uqhamarac jaya marcat jutasina jumanaca taypina jaquiri jakenacasa.\nUcüruraquiwa jumanacajj juchanacamat pampachatäñjja jicjjatapjjäta Tatitun nayrakatapanjja, uqhamarac take jucha luratanacamatsa k'omachataw uñjasjjapjjaraquïta.\nAca leyisti wiñayataquiraquiwa: uca urusti jumanacataquejj wali jach'a urüniwa, samaraña ururaqui, uqhamaraqui Tatitutaqui yakhachata ayuno lurañ ururaqui.\nCawquïri sacerdotetejj ajllitäcani, uqhamarac jupajj awquipa lanti sacerdoteta sayt'añapataquisa uscutaraquïni, ucasti cuna loktañanacatejj juchata pampachatäñataquejj waquisqui ucanacwa loktaraquini; jupasti linot lurat isinacampiw isthapisini, cawquïri isinacatejj Tatitur loktatäqui ucanacampi,\njuparaquiw uca kollana chekjja k'omacharaquini, uqhamaraqui Tatitumpi Jiquisiñäquisa uca Carpsa, uqhamarac altarsa, uqhamatwa sacerdotenacataquejja uca quipcaraqui take jakenacataquisa juchat pampachatäña jicjjataraquini.\n“Aca leyisti jumanacataquejj wiñayataquïniwa, maran mä cutiw acanacjja lurapjjaraquïta, cuna juchanactejj israelita jakenacajj lurapcani ucanacatjja pampachatäña jicjjatapjjañamataqui.” Take ucanacasti, cunjämtejj Tatitojj Moisesarojj siscäna uqhamarjamapuniw phokhasïnjja.


Génesis 41 QA97 - Pä maraw pasjjäna. Mä uruw faraonajj - Bible Search\nGénesis 40 Génesis 42\nJoseajj faraonan samcanacapwa khanañchi\n1Pä maraw pasjjäna. Mä uruw faraonajj mä samca samcasïna, jupasti samcapanjja Nilo jawira thiyan sayt'atäscänwa, 2uca jawiratsti mistunipjjänwa pakallko suma liq'i vacanaca, ucanacasti uca chekan pasto mank'asipcaraquïna, junco sat alinac taypina. 3Uca khepatsti pakallko phiru t'uqha vacanacaw mistunipjjaraquïna, ucatsti jawir thiyan uca nayrakat mistunir vacanac jac'aruw sayt'asipjjaraquïna. 4Ucat aca phiru t'uqha pakallko vacanacajj suma liq'i pakallko vacanacarojj mank'antäna.\nUqhamaruw faraonajj iquit sartäna. 5Ucampis wasitat icj-jjasinjja yakha samca samcasiraquïna: Ucansti uñjaraquïnwa mä sapa trigo alinjja pakallko suma achuni trigo puyanaca. 6Uca khepatsti pakallko ch'usu trigo puyanacaraquiw mistunïna, inti jalsu toket jutir thayan aynacht'ayata. 7Ucat aca pakallko ch'usu trigo puyanacajj, uca pakallko suma trigo puyanacaruw mank'antäna.\nFaraonasti iquit sartasïna, ucasti samcaquïtaynawa. 8Ucampis khepärmanthi alwasti wali llaquitänwa, ucatsti take yatirinaca, uqhamarac yatiñani jakenacaruw take Egipto marcat irptayani. Cunapachatejj faraonajj take uca samcanac avist'äna ucqhasti janiw qhitisa khanañchañ puedcänti. 9Ucatwa coperonacan jilïripajj faraonarojj säna:\n—Jichhajj amtastwa jumar colerayatajja. 10Cunapachatejj jumajj colerascayäta panaderonacan jilïripataqui, uqhamaraqui naya sirvirimataquisa, ucapachasti guardian capitanapan carcelaparuw panpachani apayapjjestajja. 11Mä arumaw panaderonacan jilïripajj mä samca samcasïna, ucatsti nayas samcasiraquïyätwa, sapa samcasa khanañchäwinïnwa. 12Uca carcelan nanaca chica mä hebreo waynaw ucancascaraquïna, jupasti guardianacan capitanapan esclavopänwa. Nanacasti juparuw samcanacajj avist'apjjta, ucat jupajj sum khanañchapjjetu. 13¡Take cunas cunjämtï jupajj sapquitäna uqhamarupuniw phokhasiraqui! Nayajj wasitatwa lurañanakajar cuttanjjta, maynisti jaychcatataraquiw uñjasi —sasa.\n14Ucat faraonajj Josear jawsayani, ucatsti janc'aquiw carcelat irpsunipjjäna. Joseasti ñic'utap mururasïna, isipsa trocsusiraquïna, ucat faraón reyin nayrakatapar uñstäna. 15Faraonasti Josearojj saraquïnwa:\n—Mä samca samcasta, ucatsti janiraquiw qhitis khanañchañ puedquituti, ucampis ist'twa, jumajj mä samca ist'asajj khanañchirïtama.\n16—Ucajj janiw nayat waquisquiti, ucampisa Diosaw jumarojj asquimataqui khanañchätam —sasaw Joseajj saraquïna.\n17Faraonasti Josearojj sänwa:\n—Samcajjansti, nayajj Nilo jawira thiyan sayt'atäscayätwa, 18jawiratsti pakallko suma liq'i vacanacaw mistunïna, ucanacasti pastonac mank'asipcaraquïna uca chekana, junco sat alinac taypina. 19Uca khepatsti pakallko phiru t'uqha vacanacaw mistuniraquïna. ¡Janipuniw nayajj cunapachas take Egipton uqham phiru vacanac uñjirïcti! 20Aca phiru t'uqha vacanacasti uca suma pakallko liq'i vacanacaruw mank'antapjjäna, 21uqham uca liq'i vacanacar mank'antcasas uca vacanacajj uqham t'uqhaquïsipcapunïnwa, janiraquiw qhitinsa amuyañjamäcänti.\n“Ucatsti sartjjtwa, samcaquïtaynawa. 22Uca khepatsti yakha samca samcasiracta. Ucansti uñjaractwa mä sapa trigo alit pakallko suma trigo puyanac jilsusquiri. 23Ucanac khepatsti pakallko jan wali ch'usu puyanacaraquiw jilsünjja, inti jalsu toke thayan wañsuyata. 24Aca pakallko waña puyanacasti, uca suma pakallko puyanacaruw mank'antapjjäna. Nayajj take aca samcwa yatiri jakenacaru avist'asta, janiw maynis khanañchañ puedquituti.\n25Ucat Joseajj faraonarojj saraqui:\n—Uca pä samca jumajj samcascatäta ucajj maya sapaquiwa. Diosasti jumarojj uca samca tokew yatiyasctam cuntejj jupajj lurcani ucjja. 26Uca pakallko suma vacanacasa, uqhamarac uca pakallko suma trigo puyanacasa, pakallko maranacawa, pachpa samcaquiwa. 27Uca pakallko phiru t'uqha vacanacasa, uqhamarac uca inti jalsu toke thayampi wañsuyata pakallko ch'usu trigo puyanacasa maranacaraquiquiwa. Ucasti pakallko mach'a maranacäniwa. 28Cunjämtejj nayajj siscsma uqhampunïniwa. Diosaw jumarojj yatiyasctam cuntejj jupajj lurcani uca. 29Jichhajj pakallko suma maranacaw Egiptonjja utjani, 30ucjjarusti pakallko mach'a maranacaw jutaraquini. Janiw qhitis pakallko suma maranacan utjatapjja amtascjjaniti, mach'ajj Egipto marcarusti k'alwa aynacht'ayaraquini. 31Uca mach'asti sinti jach'äniwa, janiraquiw cuna unanchäwis utjcaniti Egipton pakallko suma maranaca utjatapatjja. 32Jumajj aca pachpa samcjja pä cutiw samcastajja, Diosajj uca lurañ amtatap laycu, ucatsti janc'aquiw luraraquini.\n33“Walïspaw jumajj mä suma amuyt'ani ch'iqhi jake chhijllañama, jupan take marcpacha apnakañapataqui. 34Jichhajj jumajj aqham luram: Jumajj gobernadoranac utt'ayam, ucanacajj take marcpacha sarapjjpan, ucatsti uca pakallko suma maranacanjja, trigo achunacatjja pheskëri parte apthapiyapjjpan take Egipto orakena. 35Uca suma maranacansti trigo cosechanacatjja sumpun imapjjpan, uqhamaraqui marcanacansa imapjjpan, jakenacar mank'ayañataqui. 36Uqhamaw trigojj take marcpachataqui imatäni, jakejj uca mach'a maranacan jan mank'at jiwarascäñapataqui, cuna mach'a maranacatejj Egiptor jutcani ucapacha.\nJoseajj Egipto marcan gobernadorawa\n37Josean amuyt'atapasti faraonataquisa, oficialanacapataquisa walicjamaquïnwa, 38ucatwa faraonajj jupanacar saraqui:\n—¿Aca jakjam yakha jakjja Diosan ajayupani cuna jicjjatsnati? —sasa.\n—Janiw jumjam ch'iqhi, yatiñani jakejj utjquiti, Diosaraquiw jumarojj take acanac yatiytam. 40Jumajj jichhajj palaciojjan jach'a jilïrïyätawa, jumaw apnakäta. Take jakenacasti jumaruw jaysapjjaraquïtam. Nayasti juman jilïrimaquïyäwa reyïtajj laycu. 41Nayasti take aca Egipto marcpachataquiw mä gobernadorat utt'aysma —sasa.\nUc sasinsti, 42faraonajj amparapat anillopwa apsusi, uca anillosti reyin sellopanïnwa, ucsti Josean amparaparuw uchjje. Ucjjarusti suma lino isinacampi isthapiyapjjañapataquiw arsuraquïna, ucatsti mä kori collarampiw ucharaquïna. 43Ucjjarusti jupanquïrit payïri suma carroparuraquiw irpjjatäna, ucatsti “Uñtapjjam” sasaw jupa nayrakatan arnakapjjäna. Uqhamaw Josearojj utt'ayäna takpach Egipto marcar apnakañapataqui.\n44Ucjjarusti faraonajj Josearojj sascaquïnwa:\n—Nayajj reyïcta ucasa, jan juman ordenamampejj janiw qhitis cunsa lurcaniti, ni cawcsa sarcaraquiniti, aca Egipto marcpachanjja —sasa.\n45Faraonasti Josearojj egipcio sutimpiw sutichjjänjja Zafnat-panea sasa, ucatsti Asenat warmimpiw casarjjaraquïnjja, jupasti Potifera sat jaken phuchapänwa, On marcan sacerdotepäcän uca. Uqhamaw Joseajj Egipto marca nayrakatan utt'ayatäna. 46Joseasti, cunapachatejj faraón reyin nayrakataparu irpapcän ucqhajj quimsa tunca maranïnwa.\nJoseasti faraonan ucat mistuwayjjasajja, take Egipto orakpachwa sarañ kalltäna. 47Uca orakensti uca kallta pakallko suma maranacanjja, walipuniw achüna. 48Joseasti uca suma maranacanjja trigjja walpin apthapiyäna; marcanacaruw imayäna, sapa marcar jaytasa cuna trigonactejj uca orakenacan apthapipcataynajj ucanaca. Joseasti trigjja kota irananquir ch'alljamwa apthapiyäna. 49Trigosti sintipunëjjänwa janiraquiw tupt'añsa puedcjjapjjänti, ucat uqhama jan tupt'asaquiw imjjapjjäna.\n50Janïra uca mach'a maranac purinquipansti, Joseajj pani wawanïnwa Asenat warmipampejja. 51Jilïrirusti Manasés sasaw sutichäna, saraquïnwa: “Diosaw take t'akhesitanacajj armasiyjjetu, uqhamarac familianacajjsa” sasa. 52Ucjjaru wawaparusti Efraín sasaraquiw sutichäna, saraquïnwa: “Diosaw nayarojj wawanac apayitu, t'akhescta uca marcana” sasa.\n53Uca pakallko suma maranacasti Egiptonjja pasjjänwa, 54pakallko mach'a maranacaw sartaraquïna, cunjämtejj Joseajj siscatayna uqhamarjama. Take marcanacanwa mank'at t'akhesiñajj utjäna, Egiptonac jan utjcäntejja, ucansti mank'añajj utjascaraquïnwa. 55Cunapachatejj egiptonquir jakenacajj niya mank'at awtjayasjjapjjän ucqhasti faraonat trigo mayiriw sarapjjäna. Ucatsti faraonajj take egipcio jakenacarojj sänwa: “Josean ucar sarapjjam, cuntejj jupajj siscani uca lurapjjaraquim” sasa.\n56Cunapachatejj mank'at t'akhesiñajj take marcpacharu niya purjjän ucapachasti Joseajj cawqhantejj trigojj imatäcän uca depositonacwa jist'arayi, ucat egipcio jakenacar aljaraqui, mank'at awtjayasiñasti juc'ampi ch'amampiw sartaraquïna. 57Take marcanacatwa Egiptorcama jutapjjäna, Joseat trigo alt'asiñataqui, janiraquiw cawqhansa cuna mank'añas utjcänti.


Satañ uraqinak waliptayañtaki - Incentivos para la recuperación de suelos agrícolas - Ley fácil - Biblioteca del Congreso Nacional de Chile\nPortada > Ley fácil > Satañ uraqinak waliptayañtaki - Incentivos para la recuperación de suelos agrícolas\nSatañ uraqinak waliptayañtaki\n20.412 kamachix, mä yanapañ thakhiw utjix jan sum jaytat satañ uraqinak waliptayañtaki. Aka thakhix qalltiw pä waranqa tunkani marana llatunka uruna jallu pach paxsitpach tunka payani marakamaw sarayänixa.\nAka yanapt’awix kunanakasa\nChile Markaw qullqimp yanapanix walja lurawinakar jan sum jaytat satañ uraqinak mayiñtak ukat uka uraqinak sum askichas uñjañtaki.\nKun luratanakas yanapatanixa\nPhusphatu sat uka wanumpi wanuchayañtaki\nKimikump ukanakamp wanuchayañtaki\nJan alin uraqinakar alinakamp, quranakam satas sumachayaña\nApsuña, uraqinak jan walir sarayat kimikunakata pichayäña\nUraqinak sum uñjas, askicht’as samayañawa. Uraqix satañ ukat samarayañawa.\nNayraqat pusirkam yanapawir mantañ munirinakaxa yanapawix satañtakiniwa.\nJisk’a satir jaqinakaru, qullqimp yanapataspaw sum satir yatirinak mayipxasp ukax, ukat satir yatirimp amuyxatas uraqinak sum satantas sarayañataki\nYanapaw luratanakan, qullqix utjiti\nJisa, uka yanapaw qullqinakax sapa maraw mayjaptasispax ukat Ministerio de Agricultura jupanakaw uñjapxi mä suma jaksut tabla sat yanapañtaki. apnaqapxi\nKhitinakas mantapxaspax aka yanapawiruxa\nMantapxaspaw taqi satir jaqinaka, uraqin jaqinaka, qullqit uraq mayt’asirinak,chikatat satirinak taqi jupanaka.\nYanapawirux taqininakas mantapxaspaw uraqinak waliptayañtaki, jisk’a satarinakax aka yanapawirux mantapxaspaw uraqinak waliptayañtaki.\nKunamas churapxanix uka yanapawinakxa\nINDAP ukhamarak SAG jupanakaw churapxanix mä jawsaw tuqita\nKunjamas churapxanix uka yanapawinakxa\nJisk’anak satirinaka: 90% ukakamaw yanapapxi taqi lurawinakata.\nTaypir satirinaka: Katuqapxaniw 38% ukakam sapa mara taqi qullqinakat utjirinakata.\nJach’a satirinaka: Sapa marat taqi aljawinakat 25.000 UF ukatpacha katuqapxaniw 2% uka qullqinak utjir uka marata.\nKunamas mantañax yanapawirxa\nINDAP ukhamarak SAG ukatuqinakat mantapxaspaw Chile markamp satirinakampi mä sum amtawir puris uraqinak waliptayañtaki.\nSum yatirinakamp taqi lurawinakax luratañapaw, Qillqat Sarayirinakax INDAP ukhamarak SAG ukatuqin apapxi.\nKatuqat lurawinak jupanakaw uñjapxanix ukat mä puntaje churapxani, ukhamarak kawkis nayraqat sarañapaxa ukana.\nKhitinakas qillqasipxaspax uka qillqat sarayiriru\nTaqi jaqinakaw qillqasipxaspaxa:\nTaqi yatxatat lurawinak yap satir jaqinakatakiwa.\nMä qillqatamp jupan yatiyawipata yatiyañapaw kunanaks muni ukanakata.\nSarnaqawipat uñt’ayas apanaqañapaw pä marakam yatintasa.\nIyaw sañaw jiskt’awinakat taqi yatintatanakata\nQullqi mayamp maysnat uka yanapawita\nChiqanchir sarayirix siwa janiw mayamp yanapawinak maysnati, jan ukasti yaqha yanapawinakax kikparakiw uraqinak satañ yanapawinakaru.\nMäyamp mantaspat uka yanapawiru.\nUka mayit yanapaw tukuyatax, mayamp mayisispaw uka uraqirpach satañtaki, ukanakatakix sum luratañapaw mayitjamaru.\nUtjit juchanchawix jan wal yanapawir apirinakaruxa\nJisa. Yanapawinak jan sum apnaqirinakarux (jan ukasti jan walir purispa satañ uraqix terremot laykut ukax mayjawa) janiw uka pä yanapawinakarux mantkapaspati.\nYaqha sutimp yanapawinak mayirinakaruxa, juchanchataniw 100% taqi yanapawinakata. Uka yanapaw katuqaschi ukasti juchanchayataniw 200% churat yanapawinakata, ukhamarak janiw uka kimsa yatichawir mantaykaniti.\nJupaw Aymar arur jaqukipixa / Traductor:\nCarlos Cañarí Ramírez, vicepresidente de la Academia Nacional de la Lengua Aymara. Académico de la Universidad de Tarapacá.\nJupanakaw Aymar aru qillqatanakax uñakipt’apxixa / Validador:\nHugo Mamani Mamani , presidente de la Academia Nacional de la Lengua Aymara. Profesor de educación intercultural bilingüe.\nJupaw Aymar qillqat ullixa / Locutor:\nAmtawi / Nota: Taqi aka laphin qillqatanakax kamachinakat amuyasipxañamataki ukatakiwa. Janiw arxatirin kamachinakap mayjachaykiti.\nExpone cómo funciona el programa que bonifica actividades destinadas a recuperar la productividad de los suelos.\nLey Nº 20.412


Marka irpirinakax 10 usut q'ipnaqañ k'añask COVID-19 usur kutkatañatak Benir puriyapxani\nK'añaskunaka, Chukiyawu taypinkkasa (BTV)\nMarka irpirinakax 10 usut q’ipnaqir k’añask Chukiyawut Benir puriyapxani, uka k’añaskunakampiw khayanx COVID-19 usur kutkatatäni. Qullirinakaw uka k’añaskunakatx sarapxi, jupanakax usutanakar uñjañatakiw wakicht’asit jikxatasipxi.\n“Usut q’ipnaqir k’añaskunakan sarapxañapax khusawa. Jupax (Eidy Roca, Qullañ P’iqichiri) ukat llakisi, akürunakax khayankawiyiwa, waljaniw sinti usuntat puripxi, ukatw jakapki uka chiqanakarux yanapt’añatak puriña, uka k’añaskunakanw jaqinakarux uñjatäspa” sasaw Jeanine Áñez Jilïr Irpirix arsuwiyi.\nKunjams uka k’añaskunakampix usutanakar uñjatäni ukxatw mama Eidy Rocax arsuwiyaraki, jupax Qullañ P’iqichirirakiwa. “Benirux yänakax apayatäxiwa. Qullañ utanakatakix irnaqirinakax katuqatäxiwa, jisk’a qullañ utanakatakis tamacht’asis qullir sarañatakisa. Jichhast qullirinakamp yänakampiw irnaqirix saratäski” sasaw sawiyi.\nChharminthiw usut q’ipir k’añaskunakax Chukiyawut sartawiyapxi, Murillo palasata. Áñez Jilïr Irpirimp p’iqichirinakampix uka chiqankawiyapxarakiwa, janir jichhür tantachaskasaw ukankawiyapxi; kunjamas utan qhiparatäni, kunjamas qullqichäwix apnaqatäni ukxatw uka tantachäwinx aruskipasipki./RAR


Jehová Diosan servirinakapajj “jan walinakat jitheqtañapawa” | Taman yatjjatañataki\nYatiyañataki (congregacionan yatjjatañataki) | Julio 2014\n¿Kuna arutsa liytʼäta? Afrikáans Albanés Alemán Amárico Argentina markan amparamp parlirinakataki Armenio Aymara Azerí Azerí (alfabeto cirílico) Becol Bengalí Bislama Brasil markan amparamp parlirinakataki Búlgaro Camboyano Catalán Cebuano Checo Chichewa Chino Tradicional Chino cantonés (tradicional) Chino mandarín (simplificado) Chitonga Cibemba Cingalés Colombia markan amparamp parlirinakataki Congo Coreano Criollo haitiano Croata Dangme Danés Efik Endebele Endonga Enzema Eslovaco Esloveno Español Estados Unidos markan amparamp parlirinakataki Estonio Ewé Finlandés Fiyiano Francés Ga Georgiano Griego Groenlandés Guaraní Gujarati Gun Hebreo Hiligaynon Hindi Holandés Húngaro Ibo Ilocano Indonesio Inglés Islandés Italia markan amparamp parlirinakataki Italiano Japonés Japón markan amparamp parlirinakataki Kannada Kaonde Kazajo Kikuyu Kiluba Kiniaruanda Kirguís Kirundi Kisonge Krío Kwangalí Kwanyama Letón Lifu Lingala Lituano Luganda Lunda Luo Luvale Macedonio Malayo Malayálam Malgache Maltés Maratí Maya Mazateco de Huautla Mizo Moré México markan amparamp parlirinakataki Nepalés Ngäbere (o guaymí) Noruego Nyaneka Oromo Osético Otetela Pangasinán Panjabí Papiamento (Aruba) Papiamento (Curazao) Persa Polaco Portugués de Brasil Quechua (Ancash) Quechua (Ayacucho) Quechua (Cuzco) Quechua boliviano Rumano Rusia markan amparamp parlirinakataki Ruso Sango Sepedi Serbio (Alfabeto cirílico) Serbio (alfabeto latino) Sesoto de Lesoto Shona Silozi Sranangtongo Suajili Suati Sueco Swajili (Congo) Tagalo Tahitiano Tai Tamil Telugu Tigriña Tshiluba Tsonga Tsotsil Tsuana Tumbuka Turco Tuvaluano Twi Tártaro Ucraniano Umbundú Urdu Uzbeko Vendal Vietnamita Wallisiano Waray-Waray Wayuunaiki Wolaita Xhosa Xitshwa Yoruba Zandé Zulú Árabe Ñanya\nJehová Diosan servirinakapajj “jan walinakat jitheqtañapawa”\n“Jehová Diosan sutip taqe aytasirinakajj jan walinakat jitheqtañapawa.” (2 TIM. 2:19, NM)\n¿Kunanakat parlañas ‘loqhe chʼajjwañanakaru’ apistapa, ukat kunas jan chʼajjwañatakejj yanaptʼistaspa?\n¿Kunjamatsa jan wali jaqenakat ‘jitheqtsna’?\n¿Kunjamsa ‘jan walinakat jankʼaki jitheqtsna’?\n1. Diosan yupaychirinakapjamajja, ¿kunsa wali askit uñjtanjja?\nWALJA markanakanwa Diosan Jehová sutipajj jachʼa utanakan qellqkatata jan ukajj museonakan kunanakatï utjki ukan qellqata uñsti. Inas uk uñjirïsta, uk uñjasajj wal kusisirïpachätajja. Cheqansa, Jehová Diosan Qhanañchirinakapjamajj wali askitwa Diosan sutiparojj uñjtanjja. Jiwasarukipuniw Diosan sutip parliritjja uñtʼapjjestu, janiw yaqha ukham tamajj utjkiti. Ukampis Diosan sutip apirinakjamajja, janiw uka qollan sutiru jiskʼachayañasäkiti.\n2. Diosan sutip apirinakjamajja, ¿kunjamsa sarnaqañasa?\n2 Jehová Diosampi askit uñjayasiñatakejj janiw sutip mayaki aytasiñasäkiti, jan ukasti mayitanakaparjamaw sarnaqañasaraki. Ukatwa Bibliajj akham sasin sapa maynirojj amtayistu: “Ñanqha lurañat jitheqtasim” sasa (Sal. 34:14). Apóstol Pablojj akham sasaw uk sum qhanañcharakïna: “Taqe khitinakatejj [‘Jehová Diosan sutip aytasipki’, (NM)] ukanakajja taqe jan wali luräwinakatjja jitheqtañapawa” sasa (2 Timoteo 2:19 liytʼañataki). Jiwasanakarojj Diosan sutip aytasirinakatwa taqenis uñtʼapjjestu, ukampis ¿kunjamsa ‘jan wali luräwinakatjja jitheqtaraktanjja’?\nÑANQHA LURAÑANAKAT JITHEQTAÑASAWA\n3, 4. Biblia toqet yatjjatirinakatakejja, ¿kawkïr qellqat amuyañas wali chʼamajja?\n3 Kuna toqet parlkasas 2 Timoteo 2:19 qellqatajj arsusïna uka amuytʼañäni. Uka qellqatanjja, “Diosajj mä suma jan onjjtkaya [cimiento] uskuwayi” sasaw sistu, ukansti pä qellqantat arunakaw uñstaraki. Nayrïrejj akham siwa: “[Jehová] Tatitojj uñtʼiwa jupankirinakarojja” sasa. Uka arunakajj Números 16:5 qellqatat apsutawa (Pasïr yatichäwi uñjjattʼam). Payïristi akham sarakiwa: “Taqe khitinakatejj [Jehová Diosar] iyawsirïki ukanakajja taqe jan wali luräwinakatjja jitheqtañapawa” sasa. Ukampis ‘aka payïrejj kawkïr textot apsutäpachasa’ sasaw Biblia toqet yatjjatirinakajj sapjjaraki. ¿Kunatsa?\n4 Amuyatajja, Pablojj yaqha cheqat apstʼasaw uka arunakjja parlaskäna. Ukampis Hebreo Arut Qellqatanakanjja, janiw mä cheqansa uka arunakajj uñstkiti. Ukhamajja, “taqe khitinakatejj [Jehová Diosar] iyawsirïki ukanakajja taqe jan wali luräwinakatjja jitheqtañapawa” siski uka arunakjja, ¿kawkjatsa Pablojj apspachäna? Janïr uka arunak siskasajja, Pablojj Números 16 jaljatwa parlaskäna, ukanjja kunjamsa Coré chachajj Dios contra saytʼäna uk toqetwa parli. Ukhamajj ¿janit payïr qellqatajj uka tiempon kutkatasirinakat parlkarakpacha?\n5-7. ¿Pablojj 2 Timoteo 2:19 qellqatanjja kuna toqet amtasas parlaskäna? (12 janankir dibujo uñjjattʼam.)\n5 Moisés contra, Aarón contra saytʼasiñatakejja, Coré, Datán, Abiram sat chachanakaw pʼeqtʼapjjäna (Núm. 16:1-5). Moisesarojj taqe jaqenak nayraqatanwa jiskʼachapjjäna, janirakiw Diosan uttʼayat jilïriparjamas uñjapkänti. Maysa toqetjja, uka jaqenakajj israelitanak taypinwa jakasipkäna, ukajj Diosar taqe chuyma servirinakatakejj janiw askïkänti. Ukampisa, khitinakasa cheqpach yupaychirinakapajj uk qhanstayañ horasajj purinïna ukhajja, Jehová Diosajj qhana arunakampiw ewjjtʼarakïna.\n6 Qellqatajj akham siwa: “[Jehová] Tatitusti Moisesarojj sänwa: ‘Taqe israelitanakar sanim, jitheqtapjjpan carpata, kawkhantï Coré, Datán, ukhamarak Abiram chachanakajj utjapki ukkhatjja’ sasa. Moisesasti Israelan jilïrinakapampi chikaw sarapjjäna, kawkhantejj Datán, ukhamarak Abiram jaqenakajj jikjjatasipkän ukkharu. Ukatsti markpacharuw säna: ‘Jitheqtapjjam uka juchan ñanqha jaqenakan carpanakapatjja, janiraki llamktʼapjjamti kunatejj jupanakankki ukanakjja, jan jumanakasa juchanakapat jiwapjjañamataki’ [sasa]. Taqe markpachaw jitheqtapjjäna Coré, Datán, Abiram jaqenakan jakʼanakapatjja” (Núm. 16:23-27). Ukhamatwa Jehová Diosajj taqpach kutkatasirinakarojj jiwarayäna. Cheqpach yupaychirinakasti, mä arunjja, jan walinakat jitheqtirinakajj qhespiyatäpjjänwa.\n7 Kunapachatï Pablojj 2 Timoteo 2:19 qellqatan “[Jehová] Tatitojj uñtʼiwa jupankirinakarojja” sasin siskäna ukhajja, Números 16:5 qellqatatwa parlaskäna. Ukatjja, Pablojj akham sarakïnwa: “Taqe khitinakatejj [Jehová Diosar] iyawsirïki ukanakajja taqe jan wali luräwinakatjja jitheqtañapawa” sasa. Ukham sasajja, Números 16:23-27 qellqatatwa parlaskarakpachäna. Ukhamajja, kunatï kutkatasirinakar paskäna uka toqetwa parlaskäna. ¿Ukajj kunsa yatichistu? Jehová Diosajj jaqen chuymap sum yati, ukat khitinakas taqe chuyma yupaychasipki uksa sum amuyaraki. Ukatjja, yupaychirinakapajj jankʼaki jan walinakat jitheqtapjjaspa ukwa munaraki.\n‘LOQHE CHʼAJJWAÑANAKAROJJ JAN YÄQAMTI’\n8. Cristian tamankkasasa, Diosan sutip aytaskasasa, ¿kunamp lurañas wali wakiskirejja?\n8 Moisesan urunakapan kunanakatï paskäna ukanakat parlkasajja, Pablojj Timoteorojja, Jehová Diosamp sum apasiñatakejj jankʼakiw kuna jan walitsa jarkʼaqasiñama sasaw amtayaskäna. Janiw maynejj cristianötwa sañapakïkänti, janirakiw Diosan sutip aytasiñakis wakiskänti, kunjamtï Coré chachasa arkirinakapasa lurapkäna ukhamjja. Jan ukasti, Diosan cheqpach yupaychirinakapajj ‘jan walinakatjja jankʼakiw jitheqtapjjañapäna’. ¿Kunjamsa ukajj Timoteor yanaptʼäna? Diosan jichha tiempo servirinakapajja, ¿kunanaksa Pablon ewjjanakapat yateqsna?\n9. ‘Arunakjjat chʼajjwañanakajja’, ¿kunjamsa nayra cristianonakar jan waltʼaykäna?\n9 Cristianonakjamajj kuna jan walinakatsa jitheqtañasa ukjja Diosan Arupanjja qhan sistu. Amuytʼañataki, Pablojj akham sasaw Timoteor säna: “Jan arunakjjatjja chʼajjwapjjpati”, “amuyasim [...] jan kunataki servir chʼusa arunakatjja” sasa (2 Timoteo 2:14, 16, 23 liytʼañataki). Tamankirinakatjja yaqhepajj kʼari chuyman apostatanakan yatichäwinakapwa parlapjjerïna. Yaqhepasti chʼajjwañ arunakwa yatichapjjarakirïna, uka arunakajj janis Biblia contrapunïkchïnjja, jilat kullakanakaruw jan waltʼaykänti, janiw mayachtʼat sarnaqañaru chʼamañchkänti. Ukatwa Pablojj ‘jan yäqamti loqhe chʼajjwañanakaru’ sasajj Timoteor säna.\n10. ¿Kʼari chuyman apostatanakan yatichäwiparojj kunjamsa uñjañasa?\n10 Jichhürunakanjja, janiw khitisa tama taypirojj apostatanakan yatichäwinakap apankapuniti. Ukampis Biblia contra parlir yatichäwinak utjchi ukhajja, kawkitsa jutpan, janiw istʼañasäkiti. Ukhamaraki, janiw kʼari chuyman apostatanakampejj kuna toqes parlañasäkiti, ni Internet toqes jupanakar qellqañasäkiti. Janirakiw yanaptʼañ laykus ukjja lurañasäkiti. Kunjamtï akan yateqktanjja, jupanakamp parlañajj Diosar jan istʼañamp sasispawa. Jehová Diosajj janiw jupanakamp mä jukʼa parlañassa munkiti, ukhamajj kʼari chuyman apostatanakan yatichäwinakapatjja jitheqtapjjañasawa.\nKʼari chuymani apostatanakampejj jan parlamti (10 tʼaqa uñjjattʼäta)\n11. 1) ¿Kunas ‘loqhe chʼajjwañanakaru’ apaspajja? 2) ¿Kunjamsa irpir chuymaninakajj “suma yatichäwi” uñachtʼayapjjaspa?\n11 Tama taypinjja yaqha toqetwa jan waltʼañajj utjarakispa. Amuytʼañataki, kuna anatañanakasa, uñtañanakasa, ischʼukiñanakasa walïski ukjja, sapa mayniw mayj mayja uñjtanjja, ukhamajj ukanakaw ‘loqhe chʼajjwañanakaru’ apistaspa. Ukampis maynitejj jan walinakaru chʼamachaspa ukhajja, “chʼajjwañaruw” apistaspa sasajj janiw irpir chuymaninakajj ukhamak uñchʼukipjjañapäkiti, jan ukasti jankʼakiw askichapjjañapa (Sal 11:5; Efe. 5:3-5). Maysa toqetjja, janirakiw irpir chuymaninakajj amuyunakaparjamaki ewjjapjjañapäkiti, jan ukasti aka arunakarjamaw lurapjjañapa: “[Jehová] Tatitun ovejanakapsti sum awatipjjam, [...] jan jumanakas uka ovejanakjjaru munañïpkasmasa ukhamjja, jan ukasti ovejanakarojj mä suma yatichäwi uñachtʼayasa” (1 Ped. 5:2, 3; 2 Corintios 1:24 liytʼañataki).\n12, 13. 1) ¿Kunjamsa Jehová Diosan Qhanañchirinakapajj anatañanakarusa, uñtañanakarusa, musicanakarus uñjapjje, ukat Bibliajj uka toqet kamsisa? 2) ¿Kunanakansa 12 tʼaqan yatjjatktan uka Biblian yatichäwinakapajj yanaptʼarakistaspa?\n12 Jehová Diosan Qhanañchirinakapajja, videonaksa, videojuegonaksa, libronaksa, musicanaksa janiw “walïskiti janicha” sasinjja uñakipapkiti. ¿Kunatsa? Biblianjja, sapa cristianow “[amuytʼasiñsa,] kunatejj walïki, jan walïkaraki uk uñtʼañsa” yateqapjjañapajja sasaw chʼamañchistu (Heb. 5:14). Ukhamajja, kawkïr anatañasa, uñtañasa, jan ukajj kawkïr musicas walïski uk yatiñatakejja, walja yatichäwinakaw Biblian utji. Ukatjja, taqe kunansa ‘kunatejj Diosatakejj askïki ukpunwa lurañasa’ (Efe. 5:10). Ukhamaraki, Biblianjja, familia pʼeqtʼirinakaw kunanakas walïski uk ajlliñapa sasaw yaticharaki (1 Cor. 11:3; Efe. 6:1-4).\n13 Parlaniwayktan uka Biblian yatichäwinakapajj yaqha toqenakatsa wal yanaptʼarakistaspa. Amuytʼañataki, janiw taqenejj pachpsa isisktanti, ni kʼachachasktansa, janiw kikpsa qollasktanti, ni pachpsa manqʼkaraktanti, ukhamajj ukanakaw chʼajjwañ apanirakispa. Ukampis Jehová Diosan servirinakapajj janiw uka toqenakat chʼajjwañasäkiti. Janitï Diosan mayitanakap pʼakintkchi ukhajja, sapa maynitäjjewa, “Tatitun mä serviripajj janiw nuwasiñanakan sarnaqañapäkiti, ukatsipana taqenimpis sumankañapawa” (2 Tim. 2:24).\nJAN WALI JAQENAKAT JITHEQAÑASAWA\n14. Jan wali jaqenakat jitheqtañasatakejja, ¿kunjamsa Pablojj amuytʼayäna?\n14 ¿Kunjamatsa Jehová Diosan sutip aytasirinakajj ‘jan wali luräwinakat jitheqtapjjarakispa’? Juchanak luririnakatjja jitheqtapjjañapawa. Apóstol Pablojja, “Diosajj mä suma jan onjjtkaya [cimiento] uskuwayi” siskäna uka qhepatjja, akham sarakïnwa: “Mä jachʼa utanjja, janiw qori vaso, qollqe vasokiti utjkejja, jan ukasti kʼullu vaso, ñeqʼe vasorakiw utji; mayanakasti yäqañataki, yaqhanakasti jan yäqañataki” sasa (2 Tim. 2:20, 21, MT). Ukhamajj “jan yäqañataki” apnaqaski uka vasonakatjja jitheqtañasawa.\n15, 16. Pablon ‘jachʼa utat’ parlatapatjja, ¿kunsa yateqsna?\n15 ¿Kamsañsa Pablojj munpachäna? Tamarojj ‘mä jachʼa utaruw’ uñtayäna, ukat tamankirinakarusti ‘vasonakaruw’ uñtayarakïna. Mä utanjja, yaqhep vasonakasa jan ukajj yaqha ukham yänakasa, qʼañuchataw uñjasispa. Ukatwa qʼomäkis ukanakampejj jan kittatäkiti. Sañäni, mä cocina utanjja, qʼomäkis ukanakajj suma cheqar imatawa.\n16 Tama taypinjja niya ukhamarakiwa. Yaqhepajj janiw Diosan yatichäwinakaparjam sarnaqañ munapkiti. Ukhamajj Dios nayraqatan sum sarnaqañataki chʼamachasirinakajja, janiw jupanakampejj chikachasipjjañapäkiti (1 Corintios 15:33 liytʼañataki). Niyakejjay tama taypin jan wali sarnaqerinakat amuyasiñasächejja, anqankirinakatjja jukʼampïñapawa. Akapachanjja, ‘qollqe chuyma, awk taykarus jan istʼiri, Diosar arkañsa jan muniri, kʼari arunak apnaqeri, jan wali luräwinakampi apnaqayasiri, aski luräwinakar uñisiri, wali qhoru, aljantasiri, Diosar munañat sipansa, munañanakap thaqeri’ ukham jaqenakaw utji (2 Tim 3:1-5).\nJEHOVÁ DIOSAJJ JAN WALIT JITHEQTIRIROJJ BENDICIWA\n17. ¿Kunjamsa taqe chuyma Diosar servir israelitanakajj jan walinakat jitheqtapjjatap uñachtʼayapjjäna?\n17 Kunjamsa israelitanakajj Coré, Datán, Abiram sat chachanakat jitheqtapjjäna ukjja wali sum Bibliajj qhanañchi: “Jankʼakiw jitheqtapjjäna” sistuwa (Núm. 16:24, 27, NM). Janiw pächasipkänsa, ni mä jukʼsa qheparapkänti. Ukatjja, ‘taqe toqetwa jitheqtapjjäna’ sasaw sarakistu. Kunanaktï Moisesajj siskäna ukanakjja sum istʼapjjäna, ukarjamaw phoqapjjarakïna. Ukham lurasajja, Jehová Dios toqetwa saytʼasipjjäna, ukatjja, jan walinak contra saytʼapjjatapwa uñachtʼayapjjarakïna. ¿Kunanaksa ukat yateqsna?\n18. “Waynanakan jan wali luräwinakapatjja jitheqtam” sasajja, ¿Pablojj kamsañs Timoteorojj munäna?\n18 Kunanakatï Jehová Diosat jitheqtaykistaspa ukanakatjja, amuyasiñasawa, jankʼakiw jarkʼaqasiñasaraki. Apóstol Pablojj akham sasaw Timoteor ewjjtʼarakïna: “Waynanakan jan wali luräwinakapatjja jitheqtam” sasa (2 Tim 2:22). Ukapachajj Timoteojj jilïrëjjänwa, inas 30 maranëjjchïna, ukampis ‘waynanakan jan wali munañanakapatjja’ Timoteojj jitheqtañapänwa, uka jan walinakarojj janiw waynanakakejj puripkiti, jan ukasti jilïrinakas awisajj purtʼasipjjarakiwa. Jesusajj niya ukhamarakwa yatichäna: “Nayramatejj jucharu tinkuntayirjamächi ukajja, apsusjjam ukatsti jayaru liwtam” sasa (Mat. 18:9). Jichhürunakanjja, ukhamarakiw uka ewjjanakar istʼir cristianonakajj jan pächasisa, jankʼaki jan walinakatjja jitheqtapjje, ukhamat Diosamp sum apasiskakiñataki.\n19. Diosat jan jitheqtañatakejja, ¿kunsa yaqhep jilat kullakanakajj amtapjje?\n19 Yaqhep jilat kullakanakajja, janïr Jehová Diosan Qhanañchiripäkasajj machirïpjjänwa, ukampis jichhajj jan mä jukʼsa malltʼañatakiw amtawayapjje. Yaqhepanakajj jan wali amuyunak armañatakiw chʼamachasipjjaraki, ukatwa kuna anatañanaksa, uñtañanaksa, musicanaksa qʼal apanukupjje (Sal. 101:3). Amuytʼañataki, mä jilatajj janïr Jehová Diosan Qhanañchirïpäkasajja, wal fiestanakar sarirïna, ukanakansti jan wali lurañanaka, jan wali sarnaqañanakaw utjirïna. Ukampis jichhajja, cheqa yatichäwinak yateqjjasajja, janiw thoqoñ munjjeti. Janiw nayra jan wali amuyunakap amtañsa munkiti, ukatwa jilat kullakanakajj tantachasipjje ukhasa jan thoqjjarakiti. Cheqansa, cristianonakarojj alcoholat wakichat umañanakasa thoqoñanakasa janiw taqpachapunejj jarkʼaskiti, yaqha ukhamanakasa, jan Biblia conträkchi ukhajja, walikïskiwa. Ukampis Diosat jitheqtayañ munistaspa ukhajja, jankʼakiw kuna jan walsa apanukuñasa.\n20. Jan walinakat jitheqtañajj awisajj chʼamakïkchisa, ¿kun yatiñas chuymachistu?\n20 Diosan sutip apasajja, ukarjamaw sarnaqañasaraki. ‘Jan walinakatsa’, ‘ñanqha lurañanakatsa jitheqtañasawa’ (Sal. 34:14). Ukham lurañajj awisajj chʼamakïspawa. Ukampis Jehová Diosajj “jupankirinakarusa” istʼasirinakarusa munasipuniniwa, ukaw wal chuymachistu (2 Tim. 2:19; 2 Crónicas 16:9a liytʼañataki).\nJupanakajj taqe chuymaw sarapjjäna: Micronesia markaru\n‘Jehová Diosajj jupankirinakarojj uñtʼiwa’\nSARNAQÄWI Mä awki chhaqayasta, mä awki jikjjatta\nText Aka archivonakanwa qellqatanak apaqasma YATIYAÑATAKI (CONGREGACIONAN YATJJATAÑATAKI) Julio 2014\nAudio Aka archivonakanwa grabacionanak apaqasma YATIYAÑATAKI (CONGREGACIONAN YATJJATAÑATAKI) Julio 2014\nYATIYAÑATAKI (CONGREGACIONAN YATJJATAÑATAKI) Julio 2014


Isaías 30 - Holy Bible [Aymara Bible 1997] - (Isa 30)\nTatitusti saraquiwa: “¡Ay, cunaquïcan khoru wawjama sarnakapqui ucanacataquejja, jan nayar jisct'asisa cuns amtapjje, jan nayan amuyt'ayat amtäwinac waquichapjjaraqui, uqhamat juchat juchjjaru montonapjje!\nMäquiw Egiptor jalawayapjje jan nayar jisct'asisa, faraonampi arjjatatäñ munapjjaraqui, Egipton ch'iwiparuw samart'añjja thakapjjaraqui.\nUcampis faraonan arjjatañapajj jumanacarojj sallkjapjjätamwa, Egipton ch'iwiparu samart'apjjatanacamas jumanacataquejj mä p'enkäniwa.\nJumanacajj qhitanacsa qhitasipcsta Zoán, uqhamaraqui Hanes marccama,\ntakeniw sallkjat uñjasipjjäta uca jan cunatac inamay marcampi, janiraquiw jumanacataquejj uca marcanacajj cuna alekäquisa, jan ucasti chuyma mayjt'ayasiña jan walt'añampicwa apanejja.”\nProfecía arunaca Néguev chekanquir animalanacataqui: Uca ajjsarcaya orakenacanjama, leonanacan wararitanacapaquiw ist'asi, catarinaca, thokhonakeri dragonanacan jacäwipa, uca chekwa kamir cancañanacapjja apapjje asnonacata, camellonacata qhumt'ata, jan cunatac inamay Egipto marcaru,\njan ch'amani, jan cunatac yanapt'irjamaraqui. Ucatpï aca sutimpi uchtjja: “Jan cun luriri wararir jach'a ajjsarcañ animala” sasa.\nJutam, jichhajj mä tablar kellkaraquim, mä kellka uscuraquim, ucasti khepa urunacataqui kheparpan, wiñay ucancañapataqui amtascañataquiraqui.\nAca marcajj Diosataqui sayt'asir marcawa, janiw take chuymäcaraquiti, janiraquiw Tatitun yatichäwinacapsa ist'añ munapquiti.\nUnañchäwi uñjirinacarusti sapjjaraquiwa: “Jan uca unañchäwinac uñjapjjamti”, profetanacarusti: “Cheka yatiyäwinac catokapctas ucanacjja jan yatiyapjjestati, jan ucasti suma koña arunac parlt'apjjeta, janirac cusisiñanacajjsa apakapjjestati.\nThaquitjja sarakapjjam, cheka thaquitsti maysaru saranucupjjaraquim, janirac Israelan kollan Diosaparus nanacan nayrakatajjar uchapjjamti” sasa.\nUcatpï Israelan kollan Diosapajj sejja: “Jumanacajj aca arunacjja janiw catokañ munapctati, ñankha lurañanacaru nuwasiñanacaruquiw alcatapjjtajja, ucanacaruraquiw yanap mayipjjtajja;\nucatpï jumanacajj juchanïpjjtajja. Mä jach'a alto c'ac'at perkar uñtatäpjjtawa, uca perkasti jan amtat horasaruraquiw liwisi;\nñek'et lurat chatjama t'unjatäpjjätawa, uca chatusti k'alaw p'acthaptaraqui, uca jiq'illitanac taypinsti janiw mayas utjquiti kherit nina sanc'a apsuñataquisa, jan ucajj mä phuch'ut uma kechst'añataquisa” sasa.\nTatitusti, Israelan kollan Diosapajj siwa: “Cuttanjjapjjam, samaratäquïpjjaraquim, khespitäsipcätawa. Samarañampin, iyawsañampina ch'amajj utji.” Ucampis jumanacajj janiw munapctati,\njan ucasti sapjjtawa: “Janicuch sarcañäniti jan ucasti caballjjat jaltjjañäni” sasa. Waliquiwa, uqham jaltjjapjjañamay waquischi. Sapjjaractawa: “Wali jaltir carronacat sarjjapjjañäni” sasa. Waliquiwa, jumanacar arcnakerejj juc'ampi jaltirïniwa.\nWarankanacaw mä sapa jaken ajjsarayata jaltjjapjjani, take jumanacasti pheskanin ajjsarayataquiw jaltjjapjjäta, juc'aniqui kheparapjjañamcama, cunjämatejj mä lawajj mä kollu patan sayt'jjejj uqhama, jan ucajj cunjämatejj mä chimpojj sayt'ayatajj mä kollu patan uñstejj uqhama.\nJerusalenan jaquir Sión marca, jan juc'ampi jachcjjapjjamti. Tatituw jumatjja qhuyapt'ayasïtam yanap mayisisa arnakasitamata, ist'asinsti jaysaraquïtamwa.\nTatitojj t'akhesiña t'ant'a uqhamaraqui llaquisiña uma churcchïtamsa, jupapï yatichirimajja janiw juc'ampi imantascjjaniti, pachpa nayranacamampiraquiw uñjäta.\nCupi tokeru, jan ucajj ch'eka tokerus saranucütajja, khepäjjamatsti mä aru ist'äta, saraquïtamwa: “Aca chekaw thaquejja, sarasipcaquim” sasa.\nUcatsti uca kollket lurat c'ari diosamjja, korimpi apaquipata diosamsa jan wali yänacäcaspas uqhamwa apanucütajja. Cuna k'añücaspas uqhamwa apanucütajja, t'unäcaspa uqhama.\nTatituw jallu apayanïtam yapuchasitamar purjjatañataqui, ucatsti orakejj walja jilarquiri trigo achuraquini. Uca urunjja uywanacamataquejj mank'ajj walipunïniwa.\nVacanacamataquisa, asnonacamataquisa, mank'ajj jilarquiriw utjani, suma pastonaca mank'apjjaraquini.\nCunürutejj jach'a jiwarayañ urojj purincani, uqhamaraqui jach'a perkanacas liwirtcani uca urojj walja jawiranacaw, umampi phokhantata kollunacanjja jalani.\nTatituw kollani ch'okantaraquini marcapan chhojjrinacapjja. Ucapachaw phajjsejj intjama khanani, intisti khanapat sipanjja pakallko uqhampwa khant'ani, pakallko intin khanapäcaspas uqhama.\nUñtapjjam, Tatituw jupa quipca jutasqui jayatpacha, colerasiñapasti walpun naqhascaraqui mä jach'a ninäcaspas uqhama, lacanacapasti colerasiñampi phokhantatawa, lajjrapasti tucjir ninjamawa,\nsamanapasti mä jach'a jawirat jilarquir umanacjamawa, uca umanacasti cuncacama puririraquiwa; jupasti mä jach'a ch'amani t'akhesiñwa marcanacatac apani, uqhamat aynacht'ayañataqui, marcanacan lacanacaparusti frenompjamaw uchanti uqhamat maysar saranucuyañataqui.\nUcampis jumanacataquejj k'ochunacaw utjani kollana fiesta arumanacanjama; chuymapansti wali cusisitaraquïniwa, qhititejj pinquillun phust'asitaparjam sarnakquis Tatitun kollupar sarasajja, Israelan imantasiñ marcapar sarcaspasa uqhama.\nTatitusti jach'a arupwa ist'ayaraquini, jach'a ch'amapsti uñacht'ayaraquiniwa, ajjsarcañ colerampiraquiw lurani, mä akquir ninan naqhatapjama, rayonacampi, jallumpi, chhijchhimpi cuna.\nTatitun arunacap ist'asinsti, uqhamaraqui mutuyäwip catokasinsa, Asiria marcajj ajjsaraniwa,\nsapa jawk'a Tatitojj churcani ucqhasti tamboranaca, arpanacaw suenapjjani. Tatitojj jupanacarojj walpun nuwjani.\nNayrapachatpacha Asiriataquejja, reyipataquisa, t'akhesiyañ chekajj waquichatawa, ancho uqhamaraqui mankharaquiwa, ninasti ucanjja wal naqharaqui. Tatitun phust'atapaw aktayani, mä jach'a azufre jawiräcaspas uqhama.


¿Kunapachas yaqhachasiñajj tukusjjpachäni?\n¿Kuna arutsa liytʼäta? Afrikáans Albanés Alemán Amárico Armenio Aymara Birmano Búlgaro Catalán Cebuano Checo Chichewa Chino Tradicional Chino cantonés (tradicional) Chino mandarín (simplificado) Cingalés Coreano Criollo haitiano Croata Danés Efik Enzema Eslovaco Esloveno Español Estonio Ewé Finlandés Francés Ga Georgiano Griego Groenlandés Guaraní Hiligaynon Holandés Húngaro Ibo Ilocano Indonesio Inglés Italiano Japonés Kazajo Kikuyu Kiniaruanda Kirguís Kwangalí Lingala Lituano Luo Malgache Ngäbere (o guaymí) Noruego Oromo Panjabí Papiamento (Aruba) Polaco Portugués de Brasil Quechua boliviano Rumano Ruso Sepedi Serbio (Alfabeto cirílico) Serbio (alfabeto latino) Sesoto de Lesoto Shona Sranangtongo Suajili Sueco Tagalo Tai Tigriña Tsonga Tsuana Turco Twi Ucraniano Uruund Vietnamita Wayuunaiki Xhosa Yoruba Zulú Árabe\nWALI uñtʼat arstʼäwipanjja, “mä amtanïtwa” sasaw Martin Luther King (yoqa) 1963 maran agosto phajjsin 28 uru saraqatar säna, jupajj Estados Unidos markankirinakan derechonakap arjjatañ amtampiw uka arunak säna. Ukat jaqenak taypin jañchi toqet yaqhachasiñanak tukusiñap wal munäna, ukatwa kutin kutin “mä amtanïtwa” sasin saskakïna. Uka arstʼäwi istʼirinakajj Estados Unidos markankasipkchïnsa, taqe oraqpachankir jaqenakaw uka amtanëjjapjjarakïna.\nMartin Luther King, yoqa, derechonak toqet arstʼaski\nUkat uka arstʼäwi kimsa phajjsinak pasatatjja, 1963 noviembre phajjsin 20 urunak saraqatarojja, Naciones Unidas sat organizacionan jañchi toqet yaqhachasiñanak utjki ukarojj kunjamats tukjañpun amtapkän ukhajja, walja patak jila markanakaw ukham lurañatak mayachtʼasipjjäna, ukat walja maranak qhepatjja, walja markanakarakiw uka pachpa amtanëjjapjjarakïna. Ukhat aksarojj niya 50 maranakaw pasawayjje, ukampis ukham chʼamachasipjjatapat ¿kuna askinakas jikjjatasiwayi?\nUkat 2012 maran marzo phajjsin 21 uru saraqatarojja, ONU sat organizacionan Ban Ki-moon sat mä Secretariopajj akham sänwa: “Jañchi toqet yaqhachasiñanaka, jiskʼachasiñanaka, uñisisiñanaka ukat yaqha markat jutapki ukanakar yaqhachasiñanak chhaqtayañatakejj kunayman yanaptʼanakaw utji. Ukampis yaqhachasiñanakajj oraqpachanwa millón millón jaqenakar tʼaqhesiyaskaki” sasa.\nUkat jañchi toqet yaqhachasiñanaka ukat yaqha ukhamanak tukjasiñapatakis markanakajj chʼamachasiwayapjjchejja, akham jisktʼasiñasäspawa: Uka yaqhachasiñanakajj ¿jaqenakan chuymanakapat chhaqtayasiti jan ukajj utjaskakpachacha?, sasa. Ukampis yaqhepanakajj akham amuyapjje: ‘Ukham lurasajj jiskʼachasiñanakakwa chhaqtayasi yaqhachasiñanakajj utjaskakiwa, janiw chhaqtayapkaspati’. Kunattejj jiskʼachirinakarojj leyinakarjamajj juchañchasispawa, ukampis yaqhachasirinakarojj janiw ukham luraskaspati, kunattejj yaqhachasiñajj chuymana ukat amuyunwa utjaspa, ukanakat apsuñajj chʼamakïspawa.\nYaqhachasiñanak jan utjañapatakejj janiw jiskʼachasiñanakak chhaqtañapäkiti, jan ukasti kunatï maynin chuymapan ukat amuyupan utjki ukanakwa mayjtʼayañapa. Ukajj ¿lurasispati? Ukhamäspa ukhajj ¿kunjamsa lurasispa? Ukatakejj kimsa sarnaqäwinakat yatjjatañäni, ukat uk yatjjatasajj kunjamsa amuyunakap mayjtʼayapjje, ukat kunas uka amuyunakap mayjtʼayañatakejj yanaptʼatayna ukanakat jichhajj uñjañäni.\nJAN YAQHACHASIRÏPJJAÑAPATAKEJJ BIBLIAW YANAPTʼATAYNA\n“Jichhajj janiw yaqhachasirejjti.” (Linda)\nLinda: Sudáfrica markanwa nasiwayta ukat janqʼo jañchinirakïtwa. Janipuniw yaqha kasta jañchininakarojj askit uñjirikayätti; janis kuns yatipkaspa, loqhepkaspas ukat janqʼo jaqenakan servirinakapakïpkaspas ukham amuyayäta. Ukat janis khitir yaqhachkirista ukham amuyasiyäta, ukampis janiw ukhamäkänti. Ukat Bibliat yateqañ qalltkayäta ukhaw amuyujajj mayjtʼjjäna, ukat kuna kasta jañchinisa, kuna kasta parlanisa ukanakat sipansa kunatï chuyman utjki ukaw jukʼamp wakiskirejja, kunattejj ‘Diosatakejj taqe kasta jaqes mayakiwa’ ukwa Bibliat yateqawayta (Hechos 10:34, 35; Proverbios 17:3). Ukat jan yaqhachasirïñatakejj mayninakan nayat sipans jukʼampipjjatapwa amuyañajjäna ukwa Filipenses 2:3 jiskʼa tʼaqarjamajj yateqawayarakta. Uka yatichäwi ukat yaqha aski yatichäwinakaw jaqe masijar jan jañchi toqet yaqhachañajatak yanaptʼawayitu. Jichhajj janiw yaqhachasirejjti.\n“Kunjamsa Diosajj jaqenakar uñji uk sum amuyjjayäta.” (Michael)\nMichael: Australia markatätwa. Janqʼo jaqenakamp chikaw jilsuwayta ukhamatwa Asia toqenkirinakarojj jukʼat jukʼat uñisjjayäta, jumkʼampis chinonakaruw uñisiyäta. Autojat sarkasin mä chinor uñjasajj jankʼakiw ventan jistʼarasin akham artʼirïta: “¡Markamar sarjjam!” sasa. Tiempompejj Bibliat yatjjatasaw kunjamsa Diosajj jaqenakar uñji uk sum amuyjjayäta. Jupan munasiñapajj taqenitakiwa janiw kunäkipansa khitirus yaqhachkiti. Ukaw chuymajar purtʼitäna, ukat janiw jaqe masijar uñisjjayätti, jan ukasti munasjjayätwa. Kunjamtï nayrajj amuykayät ukat sipansa janiw ukham amuyjjti, ukajj muspharkañapuniwa. Jichhajj wali kusisitaw jikjjatasjjta, kunattejj taqe kasta ukat kunayman markankirinakampiw sum apasjjta, ukaw wal kusisiyitu.\n‘Tatajan familiaranakapampi sum apasiñatakiw chʼamachasjjayäta.’ (Sandra)\nSandra: Mamajajj Umenede sat markatawa, ukajj Delta sat markankiwa ukat ukasti Nigeria sat jachʼa markankarakiwa, ukat tatajan familiaranakapajj Edo sat yaqha cheqatapjjarakïnwa, ukanjja, esán arurakiw parlasi. Niyakejjay mamajajj yaqha cheqatachïnjja, tatajan familiaranakapajj mamajarojj jiwañapkamaw yaqhachawayapjje. Ukham lurapjjatapatwa nayajj akham arsuyäta: ‘Janipuniw jupanakamp chikachaskäti ni jupanakat maynïrimpis casaraskäti’ sasa. Ukampis Bibliat yatjjañaw ukham jan amuyañatak yanaptʼawayitu. Niyakejjay Diosatakejj taqe kasta jaqes mayakïchejja, ukat Jupan munañap lurañ munirinakarus katoqarakchejja, ¿nayajj khitirakitsti yaqha aru parlirinakaru jan ukajj yaqha markankirinakaru uñisiskañatakisti? Ukatwa tatajan familiaranakapampi sum apasiñatak chʼamachasjjayäta. Biblian aski yatichäwinakaparjam sarnaqañaw kusisit jakasiñataki ukat nayan sumankañ utjañapatak yanaptʼawayitu. Ukat kawkïr markatäskpasa kuna kasta jañchinïskpasa jan ukajj kuna aru parlirïskpasa, taqenimp sum apasiñatakis yanaptʼawayarakituwa. Ukatsti ¡Edo cheqankir esán aru parlir mä chachampiw casarasiwayta!\n¿Kunatsa jupanakarusa ukat walja jaqenakarus jan yaqhachasirïpjjañapataki ni uñisisirïpjjañapatak Bibliajj yanaptʼawayi? Kunattejj Bibliajj Diosan Arupawa. Ukat kuntï maynejj chuymapan mayninakjjat lupʼki uksa mayjtʼayarakispawa. Ukampis yaqhachasiñanak chhaqtayasiñapatakejj kunas munasi uksa yaticharakiwa.\nDIOSAN REINOPAW TAQE YAQHACHASIÑANAK TUKJ-JJANI\nNiyakejjay Diosan Arunakapajj kunatï chuymasan utjki uk amuyasiñasataki ukat yaqhachasiñ jan utjañapatakejj yanaptʼchistojja, ukanak jan utjañapatakejj pä jan walinakaw chhaqtarakiñapa. Maynïrejj juchampi ukat pantjasiñampiwa. Uka toqet Bibliajj akham siwa: “Janiw khitis jan jucha lurirejj utjkiti” sasa (1 Reyes 8:46). Ukatwa kunjamtï apóstol Pablojj jikjjataskäna ukham jikjjatasiraktanjja, jupajj akham sasaw qellqatayna: “Kunapachatejj aski lurañ munkta ukajja, nayanjja ñanqhakwa jikjjatta” sasa (Romanos 7:21). Ukatpï awisajj chuymasan ‘jan wali amuyunakajj utjaspajja’, ukat ukanakarakiw jukʼampi yaqhachasiñanakar apistaspa (Marcos 7:21).\nYaqhachasiñanak utjañapatakejj Supayarakiw chʼamañchi. Jupasti “jaqe jiwayiriwa” ukat “juparakiw aka oraqen jaqenakarojj wali sallqjjañanak luri” sasaw Bibliajj qhanañchi (Juan 8:44; Apocalipsis 12:9). Ukatwa sinti yaqhachasiñanakajj utji, ukat ukatarakwa jiskʼachirinakarusa, jañchi toqet yaqhachirinakarusa, yupaychäwi toqet uñisirinakarusa ukat yaqha ukhamanakar jan chhaqtayasirjamäkiti.\nUkhamajj yaqhachasiñanak jan utjañapatakejja; juchanak luraña, pantjasiñanaka ukat Supayan apnaqat akapachaw nayraqatajj tukjasiñapa. Bibliarjamajj ukwa Diosan Reinopajj lurani.\nDiosar oración mayisipjjañapatakejj akham sasaw Jesusajj arkirinakapar yatichäna: “Munañamampisti apnaqapjjeta. Munañamasti luratäpan akapachanjja, kunjämatï alajjpachana luratäki ukhama” sasa (Mateo 6:10). Cheqas Diosan Reinopaw taqe yaqhachasiñanaka ukat yaqha ukham jan walinak jan mayampitak tukjani.\nUkat kunapachatï Diosan Apnaqäwipajj aka Oraqjjar apnaqjjani ukhajja, Supayajj ñachʼantataniwa, “ukhamata jan markanakaru sallqjaskañapataki” (Apocalipsis 20:2, 3). Ukatsti, “mä machaq oraqe” utjani, mä arunjja, Diosar cheqpach servir jaqenakaw utjani ukansti “taqe kunasa cheqapapunïniwa” (2 Pedro 3:13). *\nDiosar cheqpach servir jaqenakajj juchanakat qhespiyatäpjjaniwa ukat jan pantjasir jaqenakajjapjjaniwa (Romanos 8:21). Ukat Diosamp apnaqata markachirinakajj ‘janiw kuna ñanqha lurañanaksa lurjjapjjaniti’ ¿kunatsa? Kunattejj “Tatitun yatiñapajj taqe markpacharu[w] phoqhantani” (Isaías 11:9). Taqeniw Diosan thakhipanjam sarnaqapjjani ukat kunjamäkitï Jupajj uksa yateqasipjjarakini. Ukhamajj ukhaw taqe yaqhachasiñanakajj jan mayampitaki tukjatäni, kunattejj “Diosajj janiw yaqha yaqha uñjkiti jaqerojja, jupatakejj taqe jaqes mayakiwa” (Romanos 2:11).\n^ tʼaqa 17 Diosan Apnaqäwipata ukat jutïrin kuns lurani ukanakat jukʼamp yatjjatañatakejja, ¿Kunsa Bibliax chiqpachapuni yatichi?, sat libron 3, 8 ukat 9 jaljanakap uñjjattʼäta, ukajj Jehová Diosan Qhanañchirinakapan luratawa.


Expo Feria Tri-Nacional de Camélidos Sudamericanos 2018 qhathuw utjani | Radio San Gabriel\nLunes, Mayo 7, 2018 - 10:01\nBolivia Departamento de La Paz ukanaw Municipio Charañax jikxatasi, ukasti qurpasiwa khaysa Chile ukhamaraki Perú anqaxa markanakampi. Ukampis uka Charaña markanx qamasirinakax sapxiwa, janiw kunas ukanx achkiti jan ukasti uywachawimpikiw qamasipta juk’ampacha qarwa ukhamaraki allpachu ukanakakiw uywasita.\nUkhamakipanx uka uywachawir ch’amanchañatakix sapa maranjamaw mä qhathu wakt’ayapxi. Uka qhathux Hito Tripartito Charaña tuqinaw phuqt’asi. Ukansti sapa maranjamaw kimsa urunaka qhathux phuqhayata, sapa uruw mä marka uka qhathu irpti. Ukanx kimspach markataw kunaymani qarwa, allpachu uywanaka, p’itatanaka, manq’a phayt’atanaka juk’ampinaka uñacht’ayapxi.\nJichha marampix uka qhathux llätunkiri kutiw phuqhasiwayxani. Ukampis uka tuqinkiri Alcalde jilata Martin Villalobos sarakiwa, chiqasa uka qhathux wakichataw ukhamana taqinis uñt’apxañapataki kunjamas ukan qamasipta ukatx kunjamas uka qarwa allpachunakax uka tuqina uywataraki.


Génesis 20 QA97 - Abrahamasti cawqhanccäntejj ucatjja - Bible Search\n1Abrahamasti cawqhanccäntejj ucatjja mistuwayjjänwa, Néguev tokenacaruw sarjjaraquïna, Gerar marcanwa jacaraquïna, ucasti Cades, uqhamarac Shur taypinquiwa. 2Uca marcan jaccasinsti, Sara warmipatjja: “Cullacajjaw” saraquïnwa. Ucatwa Gerar marcan Abimelec reyipajj Sara warmiru irptayani warmipäñapataqui; 3ucampisa uca arumajj Abimelec chachajj mä samca samcasïna, Diosasti uca samcanjja sänwa: “Jichhajj jiwätawa, cawquïri warmtejj irptayasincta uca warmejj casada warmïtap laycu” sasa.\n4Ucampisa, cunjämatejj jupajj janïra uca warmiru llamct'cataynati, ucatsti sänwa: “Tata, ¿jiwayätati maynïru jan cuna ñankha lurquipansa? 5Abraham quipcaw nayarojj situ: ‘Cullacajjaw’ sasa, jupasa Abrahamajj ‘Jilajjaw’ saraquiwa. Uqhamasti nayajj take cunsa walic lurasctjja, janiraquiw cunsa jan wali amtañampejj lurcti” sasa.\n6Diosasti samcanjja saraquïnwa: “Nayajj yattwa take cunsa mä suma chuymampi lurascatama. Ucatwa jani uca warmir llamct'aycsmatejja, uqhamat jan naya contra jucha lurascañamataqui. 7Ucampisa jichhajj uca warmjja chachapar irpjjaruyjjam, jupasti profetawa, juman jacañam laycusa achict'araquispawa, ucampisa janitejj chachaparu irpjjaruycjjätajja, chekpachansa jumampi, familianacamampejja jiwarapjjätawa” sasa.\n8Khepärmanthi alwasti Abimelec chachajj sartasïnwa, ucatsti sirvirinacaparuw jawsäna, ucatsti take cuntejj samcascatayna ucanacwa yatiyi. Ucanac ist'asinsti, jupanacajj wal ajjsarapjjäna. 9Ucatsti Abimelec chachajj Abrahamaruw jawsayani, saraquïnwa:\n—¿Cuns aca lurista? ¿Cuna jan walsa jumar lursma, uqhamat aca jach'a jucha apaniñamataqui nayjjaru, uqhamarac jakenacajj-jjaru? Uqham lurañajj janiw waquisquiti. 10¿Cunsa amuyayäta uqham jan wali lurasinjja? —uqham sasaw Abimelec reyejj Abrahamarojj säna. 11Abrahamasti saraquïnwa:\n—Nayasti amuyayätwa aca chekanjja Diosar ajjsarañajj jan utjatapa, inas ucata warmejj causa jiwayatïrista. 12Chekpachansa jupajj cullacajjapunïsquiwa, awquejjan wawaparaquiwa, janis taycajjan wawapäcchi ucasa, ucataracpï jupampejj casarasïyätjja. 13Cunapachatejj Diosajj awquejjan utapat irpsunjjetu ucatjja nayaw juparojj sista, cawqharutejj purcañäni ucanjja, nayatjja “Jilajjaw” sañapapuni —sasa.\n14Ucatsti Abimelec chachajj Abrahamarojj Sara warmipjja irpjjaruyjjänwa. Ucjjarusti ovejanaca, vacanaca, esclavonaca, esclavanaca churaraquïna. 15Saraquïnwa:\n—Acajj marcajjajja, ajllisim cawqha chekas wali suma jacasiñamataquejj uca —sasa.\n16Sara warmirusti saraquïnwa:\n—Cuntejj jilamar churcta ucajj waranka sencillo kollkewa, ucasti qhitinacatejj jumampïqui ucanac nayrakatan sumat uñt'atäñamataquïniwa. Janiw qhitis jumatjja cuna jan walsa parlañ puedcaniti —sasa.\n17Ucatsti Abrahamajj Diosaruw mayïna, Diosasti Abimelec reyimpiru warmipampirojja c'umarachjjaraquïnwa. Sirvientanacaparusa c'umarachjjaraquïnwa wawanïpjjañapataqui. 18Sara warmi causaraquiw Diosajj Abimelec reyin utapanquir warminacarojj mutuyatayna jan wawanïpjjañapataqui.


Jutapjjam, Tatitur k'ochupjjañäni, arjjatir khespiyirisar cusisit jayllipjjañäni;\nSalmonacampi maynit maynicama chuymachasipjjam, yupaychañ k'ochunacampi, ajayun k'ochunacamp k'ochusina, uqhamarac Tatituru take chuymamp yupaychasina.\nKellkatanjja aqham siwa: “Jumatjja jilanacajjaruw parlä, tantachasïwi taypina jumarojj k'ochunacampi yupaychäma” sasa.\nTatay, lacajjajj jumar k'ochusajj cusisiniwa, juman khespiyat ajayojjas cusisiraquiniwa.\nUcatsti Moisesampi, israelitanacampejj Tatitur jach'añchasinjja, aqham sasaw k'ochupjjäna: “Nayasti Tatitur jach'añchasinwa k'ochöjja, jupasti ch'amapampiw atipji carronacsa, caballonacsa kotar jakontasa.\naytat cancañapar k'ochupjjam, muspharcañ luratanacapat yatiyapjjam;\nsäwinac ist'añaruw uchasï; chuymajjan imantat arunacsti arpamp chicaw arsuraquï.\nMunasiñaruw jach'añchañ munta, asqui cancañaruw aytañ munta, Tatay, jumataquiw k'ochuñ munta;\n ¡Tatitojj jach'ar aptatäpan! Diosarojj kollan utapan yupaychapjjam, muspharcañ alajjpachan jach'añchapjjam. Wali muspharcañ luratanacapat yupaychapjjam, muspharcañ jach'a cancañapat jach'ar aptapjjam. Trompet phust'añanacamp jach'añchapjjam, arpanacamp, salterionacamp jach'ar aptapjjam, tamboranacamp thokoñamp jach'añchapjjam, pinquillonacamp yakha instrumentonacamp jach'ar aptapjjam, wali cuncayir platillonacamp jach'añchapjjam, jach'at chhulloker platillonacamp jach'ar aptapjjam.\n Tatitutaquejj machak k'ochu k'ochupjjam, muspharcañanac luratap laycu: ¡cupi amparapampiw atipji, kollan amparapaw atipayi! Tatituw atipjatap yatiyi, asqui cancañap marcanacar uñacht'ayi: Israel marca laycusti, qhuyapayasiñapampita, arsutap phokherïtapampit amtasi. Takpach oraken jaquirinacaw Diosasan atipjatap uñjapjje. Orakpachan jaquirinaca, Tatiturojj cusisiñamp k'ochupjjam, art'asipjjam, jallallapjjam, k'ochupjjaraquim: Tatitutaquejj k'ochupjjam, arpamp chic jayllipjjam. Rey Tatitur jach'añchapjjam, pinquillumpi, trompetanacamp chic k'ochupjjam. Lamar kotamp ucan utjirinacampejj khothutipjjpan, acapachasa, ucan jaquirinacas ojjtapjjaracpan;\n Ucatsti mä machak k'ochu k'ochupjjäna Tatitun tronop nayräjjana, uqhamarac uca pusi jacasquirinacan nayrakatapansa, uca pä tunca pusini jilïrinacan nayrakatapansa. Janiraquiw qhitis uca k'ochjja yatekañataqui ch'amanïcänti, jan ucasti patac pusi tunca pusini waranca, qhitinacatejj aca orake jakenac taypita khespiyatäcataynajj ucanacaquiw yatekapjjäna. Acanacasti janiw warminacampi juch lurasa k'añuchasipcataynati, jan ucasti k'omapuniw kheparapjjatayna, ucatsti Corderoruraquiw arcapjje cawquirutejj jupajj sarqui ucaru. Jakenac taypita jupanacajj khespiyatäpjjataynawa, Diosataquisa Corderotaquisa nayrïri ofrendanacapäcaspas uqhama.\nTatitur jach'añchapjjam, jupajj munasiriwa; sutipar k'ochupjjam, jupajj qhuyapayasiriwa.\nPinquillu phust'asaw cunayman k'ochupjje; David quipcaquiraquiw tocañ instrumentonacsa lurapjjaraqui;\nDiosajjay, chuymajjajj waquichatawa, ajayojjajj suma thurt'atawa. Jumataquiw k'ochurapïma.\nTakenisa jupanacajj mayar tucutaquiwa trompetanaca tocapjjäna, uqhamarac mayaquiw Tatitur k'ochupjjäna, yuspagarapjjaraquïna, trompetanaca tocasa, platillonaca tocasa, uqhamarac tocañ yakha instrumentonacampiraqui k'ochupjjäna, aqham sasa: “Tatitur jach'añchapjjam, jupasti suma Diosawa, munasiñapasti wiñayataquïtap laycu” sasa. Uca horasansti Tatitun templopajj mä kenayampiwa phokhantasïna.\nMachak k'ochu lacajjar uchitu, Diosajjar yupaychañ k'ochu. Uc uñjasajj waljaniw chuym ch'alljjtayasipjje, Tatiturusti take chuymampiw iyawsapjje.


¿“Jan uñjkañ Diosarojj” uñjtati? | Taman yatjjatañataki\nYatiyañataki (congregacionan yatjjatañataki) | Abril 2014\n¿Kuna arutsa liytʼäta? Afrikáans Albanés Alemán Amárico Argentina markan amparamp parlirinakataki Armenio Aymara Azerí Azerí (alfabeto cirílico) Becol Bengalí Bislama Brasil markan amparamp parlirinakataki Búlgaro Camboyano Catalán Cebuano Checo Chichewa Chino Tradicional Chino cantonés (tradicional) Chino mandarín (simplificado) Chitonga Cibemba Cingalés Colombia markan amparamp parlirinakataki Congo Coreano Criollo haitiano Croata Dangme Danés Efik Endebele Endonga Enzema Eslovaco Esloveno Español Estados Unidos markan amparamp parlirinakataki Estonio Ewé Finlandés Francés Ga Georgiano Griego Groenlandés Guaraní Gujarati Gun Hebreo Hiligaynon Hindi Holandés Húngaro Ibo Ilocano Indonesio Inglés Islandés Italia markan amparamp parlirinakataki Italiano Japonés Japón markan amparamp parlirinakataki Kannada Kaonde Kazajo Kikuyu Kiniaruanda Kirguís Kirundi Kisonge Krío Kwangalí Kwanyama Letón Lifu Lingala Lituano Luganda Lunda Luo Luvale Macedonio Malayo Malayálam Malgache Maltés Maratí Maya Mizo Moré México markan amparamp parlirinakataki Nepalés Ngäbere (o guaymí) Noruego Nyaneka Oromo Osético Pangasinán Panjabí Papiamento (Aruba) Papiamento (Curazao) Persa Polaco Portugués de Brasil Quechua (Ancash) Quechua (Ayacucho) Quechua (Cuzco) Quechua boliviano Rumano Rusia markan amparamp parlirinakataki Ruso Samoano Sango Sepedi Serbio (Alfabeto cirílico) Serbio (alfabeto latino) Sesoto de Lesoto Shona Silozi Sranangtongo Suajili Suati Sueco Swajili (Congo) Tagalo Tahitiano Tai Tamil Telugu Tigriña Tshiluba Tsonga Tsotsil Tsuana Tumbuka Turco Twi Tártaro Ucraniano Umbundú Urdu Uzbeko Vendal Vietnamita Wallisiano Waray-Waray Wayuunaiki Wolaita Xhosa Yoruba Zandé Zulú Árabe\n¿“Jan uñjkañ Diosarojj” uñjtati?\n“[Jupajj] kuntejj amtkatayna ukjja janiw chhaqtayaskänti, jan uñjkañ Diosarojj uñjkaspas ukhama.” (HEB. 11:27)\n¿KUNJAMSA ‘JAN UÑJKAÑ DIOSAR UÑJKSNAS UKHAM’...\n... amuyañajj jaqenakar jan ajjsarañatak yanaptʼistaspa?\n... amuyañajj yatiyir sarañatak yanaptʼistaspa?\n... amuyañajj Jachʼa Tʼaqhesiñ urunakan Diosat jan jitheqtañatak yanaptʼistani?\n1, 2. 1) ¿Kunatsa Moisesajj jan walinsa uñjaskaspa ukhamänjja? (Aka janankir foto uñjjattʼam.) 2) ¿Kunatsa Moisesajj faraonan colerasitapar jan ajjsarkänjja?\nFARAONAJJA, wali ajjsarkañ apnaqerïnwa. Egipcionakajj mä diosarjamaw uñjapjjäna. Jupanakatakejj “yaqhanakat sipansa, wali yatiñani, chʼamanïnwa” sasaw mä qellqatajj qhanañchi (When Egypt Ruled the East). Faraonajj jaqenakar ajjsarayañatakejja mä coronwa uchasirïna, ukarojj cobra sat asirur uñtasitamp uchatänwa, uk uñkatasaw uñisirinakapajj jiwayistaniwa sas sapjjerïna. Jehová Diosajj Moisesar akham sänwa: “Nayasti faraonan ukaruw khithäma Israel markajja, Egiptot apsuniñamataki” sasa, ¡uk istʼasajj kunjak Moisesajj jikjjataskäna! (Éxo. 3:10.)\n2 Moisesajj Egiptor sarasinjja, kuntï Jehová Diosajj siskäna ukwa yatiyäna, ukaw faraonar wal colerayäna. Egipto markajj llätunka jan waltʼäwinakamp tʼaqhesiyatäkäna uka qhepatjja, faraonajj akham sasaw Moisesar säna: “Sum amuyasim, janiw mayampis akar jutätati, kunürutejj wastatampi jutäta ukapachajj jiwatawa” sasa (Éxo. 10:28). Faraonampi parlañ janïr tukuyasajja, Moisesajj jilïr wawamaw jiwayatäni sasaw faraonar säna (Éxo. 11:4-8). Ukjjarusti israelitanakarojja mä orqo uwija jan ukajj mä cabrito sacrificiot loqtapjjañapataki, uta punku marconakar uka wilampi jawsupjjañapatakiw mayïna. Orqo uwijasa jan ukajj cabritosa Egipto markankir Ra sat diosar loqtirinakapatakejj qollanänwa (Éxo. 12:5-7). Moisesajj janiw ‘faraonan colerasiñapar ajjsarkänti’. ¿Kunatsa? Jupajj Diosaruw istʼäna, “kuntejj amtkatayna ukjja janiw chhaqtayaskänti, jan uñjkañ Diosarojj uñjkaspas ukhama” (Hebreos 11:27, 28 liytʼañataki).\n3. Moisesan ‘jan uñjkañ Diosar’ iyawsatapat ¿kunanaksa yatjjataskañäni?\n3 ¿Diosarus uñjksna ukham amuyañatakit iyawsäwisajj yanaptʼistu? (Mat. 5:8.) Diosar jukʼamp confiyañataki, ukat “jan uñjkañ Diosarojj” uñjksnas ukham amuyañatakejja, Moisesat yatjjatañäni. ¿Kunjamsa Diosar iyawsañajj jaqer jan ajjsarañatak yanaptʼäna? ¿Kunjamsa Diosan arsutanakapar confiyäna? ¿Kunjamsa juparusa, markaparusa jan walin uñjasipkäna ukhajj ‘jan uñjkañ Diosat’ lupʼiñajj yanaptʼäna?\nJANIW FARAONAN ‘COLERASITAPAR AJJSARKÄNTI’\n4. Jaqenakatakejja, ¿faraonat sipansa Moisesajj kunjamänsa?\n4 Jaqenakatakejja, faraonat sipansa Moisesajj janiw kunäkänsa. Moisesan jakañapasa, jutïrin kunjamänisa ukasa, faraonan munañapankkaspasa ukhamänwa. Moisesajj akham sasaw Jehová Diosarojj säna: “¿Khitïtsa nayajja, faraonan ukaru sarasina Egipto markat israelitanakaru apsuniñatakejja?” sasa (Éxo. 3:11). Niya 40 maranak nayrajja, Moisesajj Egipto markatwa imantasiñatak jaltjjäna. Inas jupajj akham jisktʼaschïna: “¿Egipto markar kuttʼañajajj walikïspati? ¿Janit faraonar coleraykäjja?” sasa.\n5, 6. ¿Kunas Moisesarojj faraonar jan ajjsarañatak yanaptʼäna?\n5 Diosajj Moisesar janïr Egipto markar khitkasajja, Job 28:28 qellqatan jikjjataski uka arunakwa ewjjtʼäna, ukan akham siwa: “Taqe chuymampi [Jehová] Tatitu Diosar serviñankiwa yatiñ kankañajja” sasa. Moisesarojj iyawsäwinïñataki, yatiñamp lurañapatakejja, kunansa jaqenakampi, Taqe Chʼamani Diosampejj jan kikpäki ukwa Jehová Diosajj amuytʼayäna. Jupajj akham sasaw jisktʼäna: “¿Khitisa jaqeru laka churi? ¿Khitisa luri jan arsur amuturusa, oqararusa, uñjki ukarusa, juykhurusa? ¿Janiti naya Diosaktjja?” sasa (Éxo. 4:11).\n6 ¿Kunsa yateqäna? Moisesajj janiw kunarus ajjsarañapäkänti. Jupajj Jehová Diosan khitatänwa, Diosarakiw faraonamp parlañatakejj kuntï munkäna uk churäna. Ukampis faraonajj Jehová Dios nayraqatan janis kunäkaspa ukhamänwa. Ukhamarus Diosan servirinakapajj Egipto markamp tʼaqhesiyat uñjasiñ yatitänwa. Moisesajj inas kunjamsa Jehová Diosajj Abrahamarusa, Joseyarusa, jupa pachparus nayra apnaqer faraonanakat jarkʼaqkäna uk amtchïna (Gén. 12:17-19; 41:14, 39-41; Éxo. 1:22-2:10). Niyakejjay ‘jan uñjkañ Diosar’ iyawschïnjja, Moisesajj jan ajjsartʼasaw faraonan ukar saräna, ukatsti kuntï Jehová Diosajj siskäna ukwa yatiyäna.\n7. ¿Kunjamsa mä kullakarojj Jehová Diosar iyawsatapajj yanaptʼäna?\n7 Jehová Diosar iyawsañajja, Ella sat kullakarojj jaqenakar jan ajjsarañatakiw yanaptʼäna. Khä 1949 maranjja, KGB satäkis ukankirinakaw Ella sat kullakar Estonia markan katuntapjjäna. Juparojj munkir jan munkirwa qʼalalsusiyapjjäna, ukatsti jan wali amtanakampiw wayna policianakajj uñchʼukipjjäna. Kullakajj akham siwa: “Wali phenqʼachataw uñjasiyäta, ukampis Jehová Diosaruw mayisïyäta, ukaw sumankañataki, jan sinti llakisiñatak yanaptʼitäna”. Ukat carcelan mä chʼamak utaruw kimsa uru jistʼantapjjäna. Kullakajj saskakiwa: “Policianakajj wali jachʼatwa akham sapjjetäna: ‘¡Estonia markan janiw Jehová Diosan sutipat amtasjjaniti! ¡Jumajj chʼama tukuñ lurañanakan irnaqeriw saräta, mayninakasti Siberiaruw sarapjjarakini!’ Ukhamarus sasipkakïnwa: ‘¿Kawkinkis Jehová Diosamajja?’” sasa. Ella sat kullakajj ¿Jehová Diosarut confiyaspänjja jan ukajj jaqerucha? Policianak jisktʼapkäna ukhajja, jan ajjsartʼasaw jupanakar säna: “Kuntï sapkista uka toqet sum amuytʼasta, ukampis Jehová Diosamp sum apasiñ jan aptʼasiñatakejj carcelar jistʼantasipkakita” sasa. Kullakajj iyawsäwinïnwa ukatwa Diosat jan jitheqtkänti.\n8, 9. 1) ¿Kunas jaqer jan ajjsarañatakejj yanaptʼistaspa? 2) Jaqer ajjsarañäni ukhajja, ¿khititsa amtasiñasa?\n8 Jehová Diosar iyawsäwinïñaw jan ajjsarañatak yanaptʼistani. Marka apnaqerinakatï Jehová Diosar yupaychañ jarkʼapjjestani ukhajja, sum jakasiñasasa, kuntï jutïrin lurkañäni ukanakas jupanakan munañapankkaspas ukhamwa amuysna. Inas akham jisktʼassna: “¿Jehová Diosar servisa marka apnaqerinakar colerayañajj walikïskaspati?” sasa. Ak amtapuniñäni: Jehová Diosar iyawsäwinïñaw jaqer jan ajjsarañatak yanaptʼistani (Proverbios 29:25 liytʼañataki). Diosajj aka arunakampiw amuytʼayistu: “¿Khitirus ajjsarta? ¿Jaqenakaruti? ¿Jiwir jaqenakaruti ajjsarta, khitinakatejj qorar uñtata tukusipjjani ukanakaru?” sasa (Isa. 51:12, 13).\n9 Taqe Chʼamani Awkisat janipun armasiñäniti. Jupajj marka apnaqerinakan ina chʼusat tʼaqhesiyatanakarojj khuyaptʼayiwa ukat yanaptʼarakiwa (Éxo. 3:7-10). Marka apnaqerinak nayraqatantï iyawsäwisat arjjatañasächi ukhajja, Jesusan aka arunakapatwa amtasiñasa: “Jan llakisipjjamti kunanaktejj sapkäta ukanakatjja; kunapachatejj parlañäkani ukkhajja Diosaw jumanakarojj arsuyapjjätam” sasa (Mat. 10:18-20). Marka apnaqerinakasa ukhamarak yanapirinakapasa janiw Jehová Diosan nayraqatapan kunäpkisa. Jehová Diosar jukʼamp confiyasajja, Juparojj uñjksnasa, yanaptʼañsa munkistaspa ukhamwa uñjañäni.\nDIOSAN ARSUTANAKAPARUW CONFIYÄNA\n10. 1) Khä 1513 maran nisán phajjsinjja, ¿kun lurapjjañapsa Jehová Diosajj israelitanakar mayïna? 2) Kuntï Jehová Diosajj siskäna ukjja, ¿kunatsa Moisesajj istʼäna?\n10 Khä 1513 nayrïr pacha maranjja, Jehová Diosajj Moisés ukat Aarón toqejj israelitanakar akham sasaw nisán phajjsin säna: ‘Mä jan usuchjata orqo uwija jan ukajj mä cabrito kharinoqapjjam, wilapampisti uta punku marconakar jawsupjjarakim’ sasa (Éxo. 12:3-7). Qhepat Pablojj Moisesat akham sänwa: “Iyawsäwi laykurakiw Moisesajj Pascua luräna, ukat uta punkunakaru wilamp chʼallsuyarakïna, jiwayir angelan jan kawkïr israelitanakan tayna wawanakaparus jiwarayañapataki” sasa (Heb. 11:28). Jehová Diosajj kuntï arski uk phoqerïtapwa Moisesajj yatïna, ukhamajj Jehová Diosajj Egiptonkir jilïr wawanakar jiwayañ amtki uk phoqapuniniwa sasaw Moisesajj confiyäna.\n11. ¿Kunatsa Moisesajj mayni israelitanakar yatiyäna?\n11 Moisesan wawanakapajja, inas ‘jiwayir angelanakat’ jayankapjjchïna, Madían sat cheqana (Éxo. 18:1-6). Ukampis mayni israelitanakan jilïr wawanakapajj jan jiwarayat uñjasiñapatakejja, Diosan arsutaparjamaw Moisesajj yatiyäna. Cheqas jupajj jaqe masinakapar wal munasïna. Bibliajj akham siwa: “Moisesasti, jilïri israelitanak jawsayanisasti sänwa: ‘[...] mä orqo oveja jan ukajj mä cabritsa kharsusina pascua fiesta lurapjjam’” sasa (Éxo. 12:21).\n12. ¿Kuna wakiskir arunak yatiyañsa Jehová Diosajj mayistu?\n12 Jehová Diosan markapajja, angelanakamp yanaptʼataw jaqenakar aka wakiskir yatiyäwi yatiyasipki: “Ajjsartapjjam Diosaru, yupaychapjjarakim, horasasti purinjjewa juparakiw aka oraqerojj taripani. Yupaychapjjam khititejj alajjpachsa, akapachsa, qotsa, uma jalsunaksa lurki ukaru” sasa (Apo. 14:7). Uka arunak jichhaw yatiyañasa. Jaqenakarojj Jachʼa Babiloniat mistuniñapatakiw yatiyañasa, ukhamat ‘kuna tʼaqhesïwitejj jutkani ukajj jan jupanakjjaru puriñapataki’ (Apo. 18:4). Qollan ajayump ajllit cristianonakajj ‘yaqha uwijanakampi’ yanaptʼatajja, Diosat jitheqtatäpki ukanakaruw Diosamp ‘sumankthapipjjam’ sasin yatiyasipki (Juan 10:16; 2 Cor. 5:20).\nKuntï Jehová Diosajj arski ukar confiyañajja, Diosan Reinopat yatiyir sarañatakiw yanaptʼistani (13 tʼaqa uñjjattʼäta)\n13. ¿Kunas Diosan Reinopat yatiyaskakiñatak yanaptʼistani?\n13 ‘Taripäwi’ horasan jakasktanjja, Jehová Diosajj jankʼak yatiyapjjam naeyan arkirejj tukuyapjjam sasaw sistu. Apóstol Juanajj mä visionan ‘pusi angelanak’ uñjäna, “jupanakasti aka oraqena pusi esquinapjjaru saytʼatäsipkänwa, ukhamarak uka pusi esquinat thayanaka jarkʼasipkäna” (Apo. 7:1).¿Uka angelanakajj jachʼa tʼaqhesïwin tukjir thayanak niyaw antutanipjjani sasat amuytanjja? Ukaw Diosan Reinopat yatiyaskakiñatak yanaptʼistani.\n14. ¿Kunas ‘qhoru jaqenakar’ ‘qhoru kankañap apanukuyañatak’ yanaptʼistani?\n14 Cristianonakajja, Jehová Diosampejj sum apastanjja ukat wiñay jakañ suyaskaraktanjja. Ukampis ‘qhoru jaqenakaru’ “qhoru kankañapa apanukuñapataki” yanaptʼañaw waktʼistu, ukhamat jakasipkakiñapataki (Ezequiel 3:17-19 liytʼañataki). Janiw uk yatisak yatiyktanti jan ukasti Jehová Diosaru, jaqe masisaru munasitasatwa yatiytanjja. Jesusajj samaritano chachat parlkasajja, kunas cheqpach munasiñajja ukhamarak khuyapayasiñajja ukwa yatichäna. Inas akham jisktʼassna: “¿Samaritano chachjamarakit jaqenakat khuyaptʼayastjja? ¿Khuyapayasiñatti yatiyir sartjja?” sasa. Ukampis janiw sacerdotetsa ni levitatsa yateqasiñ munktanti, jupanakajj janiw khuyapayasirïpkänti ‘mays muytʼawayapjjäna’ (Luc. 10:25-37). Diosan arsutanakapar confiyañasa, jaqe masisar munasiñasa, janïr tiempo tukuskipan yatiyir sarañatakiw chʼamañchistani.\n‘WILA LAMAR QOTA MAKATAPJJÄNA’\n15. ¿Kunatsa israelitanakajj janis kun kamachtʼirjamäpkaspa ukham amuyasipjjäna?\n15 Israelitanakajj Egipto markat mistunisin jan walin uñjasipkäna ukhajja, ‘jan uñjkañ Diosar’ iyawsañaw Moisesarojj yanaptʼäna. Bibliajj akham siwa: “Israelitanakajja, faraonampi egipcionakampi jutir uñjasinjja wali ajjsarayasipjjäna, ukatsti Tatituruw arnaqasipjjäna” sasa (Éxo. 14:10-12). Israelitanakajj uk pasañap yatjjapjjänwa. Cheqas Jehová Diosaw akham sisjjäna: “Faraonarojj chuymapwa qalarayäjja qhoruchasiñapataki, ukatsti arktanipjjätamwa; ukat chʼamajjwa uñachtʼayäjja juparu, ukhamarak taqe ejercitoparusa. Ukhamatwa egipcionakajj yatipjjani nayajj [Jehová] Tatitütajja” sasa (Éxo. 14:4). Ukampis israelitanakajj janiw kawkirus jaltirjamäpkänti, nayraqatapan jan pasañjam qotaw utjäna, jupanak qhepansti faraonan ejercit carronakaparaki. Khititï israelitanakar irpkäna ukajj 80 maran uwij awatiri mä chachakïnwa. Janis kun kamachtʼirjamäpkaspa ukhamwa amuyasipjjäna.\n16. ¿Kunjamsa Moisesarojj Diosar confiyatapajj Wila lamar qotan yanaptʼäna?\n16 Ukampis Moisesajj janiw faraonan ejercitoparusa ni qotarus ajjsarkänti. ¿Kunatsa? Khititï jukʼamp chʼamanïki ukaruw confiyäna, cheqas Jehová Diosan ‘qhespiyäwip’ uñjkaspas ukhamänwa, ukat israelitanak layku Diosan nuwasiñapsa yatirakïnwa (Éxodo 14:13, 14 liytʼañataki). Moisesan iyawsäwipajja, Diosan markaparuw chʼamañchtʼäna. Bibliajj akham siwa: “Iyawsäwi laykurakiw israelitanakajj wañäkaspas ukhama Mar Rojo sat qotjja pasapjjäna; kunapachatejj egipcionakajj ukham pasañ munapjjarakïn ukkhajja, umaw jupanakarojj jiwarayjjäna” sasa (Heb. 11:29). Ukatsti israelitanakajj Jehová Diosaruw ajjsarapjjäna, “Tatiturojj iyawsasarakiw confiasipjjäna, ukhamarak Moisés serviriparusa” (Éxo. 14:31).\n17. ¿Kunjamsa Diosar iyawsatasajj jutïrin yantʼat uñjasini?\n17 Jachʼa tʼaqhesiñ urunaka qalltkani ukhajja, jan walins uñjasksna ukhamäniwa. Uka urunakajj niy tukuskani ukhajja, akapach apnaqerinakajj oraqpachankir kʼari religionanakaruw tukjapjjani (Apo. 17:16). Mä profecianjja, Jehová Diosajj ‘mä pisi chʼamani markäksnasa jan perqanakani, punkunakani jan trancani’ ukham jan yanaptʼirinjamwa jiwasat qhanañchi (Eze. 38:10-12, 14-16). Amuyusarjamajj janis qhespiñajj utjkaspa ukhamäniwa. Ukhaman jikjjatasisajj ¿kuns lurañäni?\n18. ¿Kunatsa jachʼa tʼaqhesiñ urunaka jan ajjsarañasäki?\n18 Janiw ajjsarañasäkiti. Jehová Diosajja markajajj jan walinwa uñjasini, ukhamarus Nayaw jupanakar arjjatäjja sasaw säna. Ukatsti saskakïnwa: “Kunapachatejj Gog siski ukajj Israel markaru nuwantkani ukapachasti nayan colerasiñajjajj ninjamaw aqtani. Uka aqkiri colerasiñajjanwa arsta” sasa (Eze. 38:18-23). Cheqas Diosaw markapar jan waltʼayañ munapkani ukanakar tukjani. ‘Jachʼa urupan’ Jehová Diosaw jarkʼaqetani sasin confiyañäni ukhajja, Jehová Diosan ‘qhespiyäwipwa’ uñjañäni, ukhamatwa Jupat jan jitheqtkañäniti (Joel 2:31, 32).\n19. 1) Jehová Diosampi Moisesampejj ¿kunjamsa apasipjjäna? 2) Taqe kunantï Jehová Diosat amtasiñäni ukhajja, ¿kuna bendicionanaksa katoqañäni?\n19 Kunanakatï jutïrin paskani ukanakatak jichhjatpach wakichtʼasiñäni. Ukhamajj “jan uñjkañ Diosarojj” uñjksnas ukham sarnaqaskakiñäni. Bibliat yatjjatasina, Diosat sapa kuti mayisisin Jehová Diosamp sapürutjam sum apasiñatak chʼamañchtʼasiñäni. Moisesajj Jehová Diosampejj wali sumwa apasïna, ukatwa Diosajj Jupan munañap phoqañatak ajllïna, ‘ajanuy ajanuw’ Jehová Diosajj Moisesar parläna sasaw Bibliajj qhanañchi (Deu. 34:10). Moisesajj wali yateqaskay profetänwa. Iyawsäwinïñäni ukhajja, Jehová Diosarojj wali sumwa uñtʼañäni, Juparojj uñjksnas ukhamarakïniwa. “Taqe luräwinaka[sanwa]” Jehová Diosat amtasiñasa, kunattejj Bibliajj akham sistuwa: “Jupajj cheqa thakinjamwa irpaskätam” sasa (Pro. 3:6).\nMoisesan Diosar iyawsatapat yateqasipjjañäni\nSARNAQÄWI Diosar sapürunjam servisajj walja askinak jikjjatta\n“Janiw khitis pä patronarojj sirvkaspati”\n¡Jan ajjsaramti! Jehová Diosaw yanapirisajja\nJehová Diosajj uñchʼukiskistuwa, ¿janit yuspärañasajj wakiskaspa?\nText Aka archivonakanwa qellqatanak apaqasma YATIYAÑATAKI (CONGREGACIONAN YATJJATAÑATAKI) Abril 2014\nAudio Aka archivonakanwa grabacionanak apaqasma YATIYAÑATAKI (CONGREGACIONAN YATJJATAÑATAKI) Abril 2014\nYATIYAÑATAKI (CONGREGACIONAN YATJJATAÑATAKI) Abril 2014


Wikipedia, Qillqirin (autor) derechunakapa ukat libertad de expresión internet ukana · Global Voices Aymarata\nWikipedia, Qillqirin (autor) derechunakapa ukat libertad de expresión internet ukana\tJaqukipäw uñt'ayata/apkatata 24 anata phaxsi 2013 13:34 GMT\nAk uñt'ayama: Yatiyäwi: Jutir qillqatax Web Derechos Digitales ukan uñt'ayatawa.\nWikipedia ukax yatiyaw uñt'ayktan ukanx jach'anchayawayiwa, mä aski amuyu irnaqaw phuqhayi. Aka plataforma ukax taqpachan may may amuyumpi yanapt'asiñ ukwa utjayi. Akax machaq arst'äwiwa #NotemasaInternet derechos de autor red ukxata, Osmar Valdebenito jilampiw aruskipt'apta, jupax Wikimedia Argentina uksan irpiriwa (ukat versión chilena ukan mistur irpiriwa), Uraqpachan mä fundación, infraestructura uka apanaqiriwa. Jupampix janiw kunjams Wikimedia apnaqata jan ukax saranti ukakiw aruskipatakiti, jan ukasti libertad de expresión en la red satak uksats aruskipatarakiwa, niyakixay (SOPA, PIPA, juk'ampinakax.) Internet uksan wali uñchukitasixa, Wikipedia kunjamakiti uka utjañapax utjpachati.\nJichha Citizen Media Histuryanaka 6 uruw makiptxiAsia OrientalWeb de Chinglish hongkonesa Internet uksan atipt'i\n2 simanaw makiptxiMedia & JournalismAka phaxsix GV radio uksana\n2 simanaw makiptxiTayikistánMayni “falso profeta” tayiko juparuw 16 mara mutuñ utar jist'antapxatayna\nAka blog ullart'apxañäni Español, Malagasy, Français, Ελληνικά, English\nCitizen MediaDerechoDigital ActivismLibertad de Expresión


Aymaranakaxa 5525 maranaka katuqañatakiwa wakichasipxi – El Alto es Noticia\n13 junio, 2017 EAN\t186\nLa Paz, 13 junio — Aka qullasuyu markasanxa kunaymana chiqanakanwa wakichapxi willkana kutjanitapa amt’añataki, ukaruxa machaqa mara ukhama sutiñchapxi. Jichhamaraxa phisqha waranqa phisqha pataka pä tunka phisqhani maranakawa katuqataxani sasinawa amaut’anakaxa ch’amanchapxi . Uka amtawinakxa chiqasa kunatixa uka wak’ani chiqanakanwa wakt’ayapxi katuqañataki. Ukhamarakiwa kunapachatixa willkaxa nayraqata mistsuni ukhaxa qamasa, ch’amawa katuqaña sasina amparanaka aptapxi. Ukatxa kunaymana waxt’anakampi, luqtanakampi astanakampiwa katuqapjixa.\nUka willka kutixa saña muniwa willkaxa kut’anitapa. Ukhamaxa pachaxa mayjt’iwa sasinawa qhananchapxi. Ukaxa janira willkaxa kut’anki ukhaxa uruxa jisk’akichispaya ukatxa kunapachatixa willkaxa kut’anxi ukhata nayraruxa uruxa jayaxchispaya ukhama yatiyapxi..\nUkatsti kunaymana chiqanakanwa aka urunakanxa Departamento de La Paz tuqinxa: Tihuanaku, Caquiaviri, Viacha, Jesus de Machaca juk’ampi chiqanakana katuqapxi. Ukhamarakiwa aka urunakanxa kunaymana amtawinaka chikañchayapxi ukaxa kirkt’awinakasa, thuqt’awinakasa uñacht’ayasina kikiparaki piqutanaka jalanaqt’ayasina ukharuxa maransa maykuti qhathu wakicht’asina. Aksa tuqitxa Jilata amaut’a Basilio Ticona Villca sarakiwa: willkaxa kutjanisinxa ch’amapampiwa ch’amnchistu ukatawa ukhama thuqt’awinakasampisa katuqataxa”.\nQILLQIRI MARY TUCO\n← Regional de La Paz de la CNS invertirá Bs. 6 millones para la compra de medicamentos\nEstudiantes de la UPEA presentan proyecto sobre ladrillos elaborados con plástico reciclado →\nKunjamasa jayuxa luraña


Lucas 20 - Holy Bible [Aymara Bible 1997] - (Luc 20)\nMä uruw Jesusajj templon jakenacar yatichascäna, uqhamarac khespiyasiñ arunac parlascäna. Ucaruw sacerdotenacan jilïrinacapajj puripjjäna, uqhamarac ley yatichirinacampi jilïrinacamp cuna.\nJupanacasti sapjjänwa: —Sapjjeta ¿cuna munañanïtas jumajj uc lurañataquejja? ¿Qhitis aca munañanïñjj churtam? —sasa.\nUcapachasti Jesusajj jupanacarojj sänwa: —Nayasti may jisct'apjjaraquïma. Sapjjeta:\n¿Qhitis Juanarojj bautisañapatac qhitani? ¿Diosati jan ucajj jakenacacha? —sasa.\nUcatsti jupanaccamaw ch'ajjwañ kalltapjjäna, sapjjaraquïnwa: —¿Camsaraquiñäni? ‘Diosaw qhitani’ sañänejja, sistaniwa: ‘¿Cunats jan iyawsapjjtajja?’\n‘Jakenacaw’ sañänitejja, take jakeraquiw kalamp c'upjas jiwayistani, jakenacasti sum yatipjje Juanajj Diosat parlatapjja —sasa.\nUcat jupanacajj sapjjäna: —Janiw qhitin Juanar bautisir qhitanitapsa yatipcti —sasa.\nUcatwa Jesusajj jupanacarojj saraquïna: —Janiraquipï nayas sapquirismatejj cuna munañanïñampi acanac luratajjsa —sasa.\nUcjjaruw Jesusajj jakenacar parlañ kalltäna, ucat mä uñtasitat amuyt'ayäna: “Mä jakew utjäna, ucasti yapuparojja uva yapuchäna, ucatsti mayni yapuchirinacaruw arrendjäna, ucat jaya maranacataquiw sarjjäna.\nYapu apthapi horasa purinjjëpansti mä uywatap qhitäna yapuchirinacat cunatï jupar wact'cäna uca mayiri; ucampis jupanacajj nuwjapjjänwa, ucatsti ucsac qhitanucjjapjjäna.\nUcatwa yapunejj yakha uywata qhitaraquïna. Ucarusti tokjapjjänwa, nuwjapjjaraquïnwa, ucatsti jan cunan uqhamac qhitjjapjjäna.\nYapunisti wasitampiw yakha uywata qhitäna. Ucarusti uqhamaraquiw chhojjriñchjapjjäna, ucatsti ankaruw jakonucupjjäna.\n“Ucjjaruw uca orakenejj sisjjäna: ‘¿Camachäsa? Munat wawajj qhitä, jupar uñjasajj inas ajjsart'apjjchini’ sasa.\nUcampis cunapachatï yapuchirinacajj jupar uñjapcän ucqhajja, maynit maynicamaw sasipjjäna: ‘Acapï herencia catokerejja; jiwayañäni, ucat jiwasa catuntasiñasataqui’ sasa.\nUcatwa yaput apsunisin juparojj jiwayapjjäna. Ucat Jesusajj jisct'äna, “¿cuns lurani yapunejj jupanacampejja?\nJutaniwa ucatsti jiwarayaniwa uca yapuchirinacarojja, yapsti yakhanacaruraquiw churjjani sasa.” Ac ist'apcän ucapachasti, sapjjänwa: —¡Diosas ucjja jan munpati! —sasa.\nJesusasti jupanacar uñcatasin saraquïnwa: —Uqhamasti ¿cun sañarac munisti cunatejj Kellkatanacan sisqui ucanacasti? Aqham siwa: ‘Cawquïr kaltejj utachirinacajj apanucupcän, uca kalajj suma munat kalaw tucuwayjje.’\nQhititejj uca kaljjar tincjjatcani ucajj jisc'a jisc'a tucuyatäniwa, ucampis kalatejj mayniru jakjjattanejja, ucarojj ñut'u tucuyani” sasa.\nSacerdotenacan jilïrinacapampi, ley yatichirinacampejja ucspachaw Jesusarojj catuntañ munapjjäna. Jupanacasti amuyasipjjänwa uca uñtasïwejj jupanacataquïtapa, ucampis jakeruw ajjsarapjjäna.\nUcatsti uñakanac qhitapjjäna, ucanacajj cheka jakenacjam tucusina, cun sasins jupar pantjasiyañataqui ucat marca apnakerinacar catuyañataqui.\nUcatwa acjja jisct'apjjäna: —Yatichiri, yatipjjtwa juman satamasa uqhamaraqui yatichatamas chekätapa, janiraquiw jumajj juchañchctati uñcatasaquejja, jan ucasti chek yatichtajj Diosan thaquipjja.\nSapjjeta, ¿waliquïsquiti Romanquir emperadorar impuesto pagañajja, janicha? —sasa.\nJesusasti amuyasïnwa jupanacan jan wali amtañanïpjjatapa, ucat saraquïna: —¿Cunatsa jumanacajj nayar aynacht'ayir jutapjjesta?\nUñacht'ayapjjeta mä kollke. ¿Qhitin ajanupasa, uqhamarac qhitin sutipanisa? —sasa. Jupanacasti sapjjänwa: —Cesaranquiwa —sasa.\nUcapachaw saraquïna: —Cesarancqui ucjja Cesararu churapjjam, Diosancquis ucsti Diosaruraqui churapjjam —sasa.\nJaniw cunjämat aynacht'ayañs utjcänti, jakenacan nayrakatapan satapampejja; jan ucasti, jupan arsutapatjja muspharasipjjänwa, amuct'jjapjjaraquïnwa.\nUcjjarusti yakhep saduceonacaw Jesusar uñjir sarapjjäna. Saduceonacajj janiw jiwatanacan jactañapjja iyawsapcänti, ucatwa Jesusar jisct'apjjäna:\n—Yatichiri, Moisesajj kellkatanjja jaytapjjetuwa: ‘Mä chachatejj jiwejja, ucat warmipjja jan wawani jaytejja; jiwirin jilapaw uca ijma warmimpejj casarasjjañapa ucat jupampejj wawanïñapa jiwir jilapataqui,’ sasa.\nUqhamasti, pakallko jila sullcaw utjäna, jilïrïqui ucajj casarasiwa, ucasti jan wawaniquiw jiwawayjje.\nSullca jilaparaquiw uca ijma warmimpejj casarasjje, ucasti uqhamaraquiquiw jan wawani jiwawayjjaraqui.\nUcjjarusti quimsïri ucaraquiw jupampejj casarasjje, uqhamasti pakallkonpachaw jupampejj casarasipjje, ucatsti takeniraquiw jan wawancam jiwapjje.\nTucuyarusti warmejj jiwawayjjaraquiwa.\nJiwatanacat jacatatjjani ucapachasti, ¿jupanacat cawquïrin warmipäjjaraquinisti, pakallkonpacha jupampi casaraschi ucasti? —sasa.\nUcapachaw Jesusajj jupanacar saraquïna: —Aca orakenjja, chachanacamp warminacampiw casarasipjje.\nUcampis qhitinacatejj qhä yakha jacañar puriñapajj waquischi jiwatanac taypit jacatatasina ucanacajja, chachäpasa warmïpasa, janiw qhayanjja casarasipcaniti.\nMoisés pachpaw ch'aphirar alis naccäna ucanjja yatiyistu jiwatanacan jactañapatjja. Qhayansti siwa: ‘Tatitojj Abrahaman Diosapawa, Isaacampina uqhamarac Jacobompina.’\nDiosasti janiw jiwatanacan Diosapäquiti, jan ucasti jaquirinacan Diosapawa, jupataquisti takeniw jacasipqui —sasa.\nUcatwa yakhep ley yatichirinacatjja juparojj sapjjäna: —Yatichiri, waliquiw uca satamajja —sasa.\nUcatsti janiw juc'ampi jisct'añaru uchascjjapjjänti.\nJesusajj jupanacarojj sänwa: —¿Cunjämrac sapjjesti ‘Cristojj Davidan yokapaw’ sasasti?\nDavid quicpaw saraqui, Salmos libronjja: ‘Tatitojj siwa Tatitojjarojja: Cupëjjajjaru kont'asim,\nuñisirinacamaru jumampi tacjjatayañajjcama’ sasa.\n¿Camisaraqui Cristosti Davidan yokapäspasti David pachpa ‘Tatitu’ sischi ucasti?\nTake jakewa ist'ascäna cunapachatï Jesusajj discipulonacapar siscän ucjja:\n“Ley yatichirinacatjja amuyasipjjam; jupanacasti jach'a isinacamp isintasis sarnakañwa munapjje, plazanacansti jupanacajj wali ajjsart'añampi aruntayasiñ munapjje, uqhamarac sinagoganacansa nayrakat konuñanacaruw kont'asiñ munapjje, mank'añanacansti sumawja chekanacaruw kont'asiñ munapjje.\nUqhamaraquiw ijmanacatjja utanacapsa aparapjje, ucatsti uca jan wali luratanacap imt'añataquejja jach'a oracionanac lurapjje. Jupanacaw juc'amp jach'a mutuyäwi catokapjjani.”


Números 16 - Holy Bible [Aymara Bible 1997] - (Núm 16)\nMä levitaw utjäna Coat chachan wawapänwa, Coré sutini, Izhar sat chachan wawapa, uqhamarac Rubén tribuna quimsa jakenacapampi cuna Datán, Abiram sat Eliab chachan wawanacapa, uqhamarac On sat Pelet chachan wawanacapa.\nJupanacasti Moisés contraw sartapjjäna, jupanac chicasti sartapjjaraquïnwa pä patac pheska tuncani israelitanacampi cuna, uca jakenacasti marcanjja jilïrinacäpjjänwa, uqhamarac amuyt'ayiri jakenacäpjjänwa, takeninsa wali uñt'ata.\nTake jupanacaw tantachasisinjja Moisesana Aaronampina nayräjjaparu uñstapjjäna, aqham sasa: —¡Jumanacaquiw take cunsa lurasipctajja! Takpach marcaw Tatitu Diosar catuyata, Tatitusti take nanacampïscaraquiwa. ¿Cunatsa jumanacajj mä jilïrinacjama Tatitun marcapjjaru sartapjjta? —sasa.\nMoisesasti uca ist'asinjja oraker ajanup puriñcamaw alt'äna,\nucatsti Coré jakempiru, arquirinacapampirojj sänwa: —Arumanthiw Tatitojj yatiyani qhitis jupanqui, qhitiraquisa jupar catuyata, qhitisa juparu ofrendanac churaspa ucanaca, cawquïrirutejj jupajj ajlliscani, ucaquiw ofrendjja loktaraquini.\nAqham lurapjjam: Apanipjjam Coré chachana, uqhamarac jilanacapan incensarionacapa,\nuchapjjam q'illiminaca, ucjjarusti incienso warjjatapjjam, ucatsti arumanthejj Tatitun nayräjjapar uchanipjjam, cawquïri jakerutejj Tatitojj ajlliscani ucaw Tatitur catuyatäni. ¡Jichhajj ucqhaquïpan, levitanaca!\nUcatsti Moisesajj Coré chacharojj sänwa: —Ist'apjjeta, levitanaca.\n¿Amuyatanacamatjja juc'aquiti Israel marcan Diosapajj jumanacaru ajllipctam Israel marca taypitjja, jumanacan jupa jac'ancañataqui, ucatsti Tatitun kollan chekan irnakañataqui, uqhamarac marcan luräwinacapar phokhañataqui?\nTatituw muni, jumana, uqhamarac mayni jilanacaman Leví sat tributjja jupanacampi jac'ancañanacama. ¿Jichhasti sacerdotet sarnakañti munapjjta?\nChekpachansa Aaronajj janiw qhitïquisa jupat parlasitanacamajja; Tatitu contraw jumasa, jilanacamasa sartapjjtajja —sasa.\nUcatsti Moisesajj, Datán, Abiram sat Eliab chachan wawanacaparuw jawsayir qhitäna, ucampis jupanacajj sapjjänwa: —Janiw sarapquiristti —sasa.\n¿Amuyatamatsti juc'aquiti irpsunitamasti, cawqha orakentejj lechesa, misq'isa umjam jalasqui ucatjja, wasaran nanacaru jiwarayañataqui, ucampisa jumajj jach'a jilïrinacajjäñ munatamasti?\nJumasti janiw yakha orakerojj irpapquistati, cawqhantejj leches, misq'is umjam jalasqui ucarojja, janiraquiwa ni yapunacsa, ni uva yapunacsa churapquistati. ¿Muntati takenin irpayasiñapa mä juyqhuru uñtata? Janiw sarapquiristti jumar uñjirejja —sasaw uca jakenacajj sapjjäna.\nUcatsti Moisesajj wal colerasïna, Tatiturusti sänwa: —Jan ofrendanacapjja catokamti. Janiw nayajj jupanacarojj ni mä asnopsa aparcti, janiraquiw cawquïri jupanacarusa jan wali lurcaracti.\nUcatsti Moisesajj Coré chacharojj sänwa: —Jumasa, jilanacamasa arumanthpacha Tatitu nayrakatana uñstapjjam. Aaronasti ucancaraquiniwa.\nSapa mayniw incensariop apasini, ucatsti incienso uchapjjani. Jumasa, Aaronasa, apasipjjätaw incensarionacamjja, incienssti uchapjjätaw sapa mayni, pä patac pheska tuncanimp chica, Tatitun nayrakatapana —sasa.\nUcatsti sapa mayniw incensariop apjjarusïna, akasquir q'illimimpi, inciensompi uchapjjäna, Moisesampi, Aaronampi chicaraquiw sayt'asipjjäna, Tatitumpi Jiquisiñ Carpa nayrakatana.\nCoré chachasti niyaw takpach marcaru tantachäna jupanac contra, Jiquisiñ Carpa uñcatasina. Ucapachasti Tatitun jach'a cancañapaw takpach marcaru uñacht'ayasïna.\nUcatsti Tatitojj Moisesampiru Aaronampiruw säna:\n—¡Jithektapjjam aca marcata, nayaw anchhita jupanacar t'unjä! —sasa.\nUcampis jupanacajj ajanunacap oraker puriyañcamaw alt'apjjäna, ucatsti sapjjaraquïnwa: —Dios Tata, jumaw take jakenacarus jacañ churta, ¿takpach marcampiti colerasïta mä sapa jaken juchapatjja? —sasa.\n—Take israelitanacar sanim, jithektapjjpan carpata, cawqhantï Coré, Datán, uqhamarac Abiram chachanacajj utjapqui ucqhatjja —sasa.\nMoisesasti Israelan jilïrinacapampi chicaw sarapjjäna, cawqhantejj Datán, uqhamarac Abiram jakenacajj jicjjatasipcän ucqharu.\nUcatsti marcpacharuw säna: —Jithektapjjam uca juchan ñankha jakenacan carpanacapatjja, janiraqui llamct'apjjamti cunatejj jupanacancqui ucanacjja, jan jumanacasa juchanacapat jiwapjjañamataqui.\nTake marcpachaw jithektapjjäna Coré, Datán, Abiram jakenacan jac'anacapatjja. Datán, Abiram uca jakenacajj carpa mantañanacapancasipcänwa, warminacapampi, wawanacapampi chica.\nMoisesasti parlascaquïnwa aqham sasa: —Acampiw yant'apjjäma: Tatituw nayar qhitanitu take acanac lurañataqui, janiw nayan munañajjaru lurcti.\nAca jakenacatejj maynïri jakenacjam jiwapjjani ucqhajj, Tatitusti janiw nayarojj qhitanquituti;\nucampisa Tatitutejj mä jach'a uñacht'äwi lurani, uqhamarac orakesa jist'artani jupanacaru mank'antasa take yänacapampi chica, ucatsti jacasquirpacha jiwañarojj mantapjjani, ucapachasti jumanacajj yatipjjätaw aca jakenacaw Tatiturojj jisc'achapjjäna.\nCunapachatï Moisesajj parlaña tucuyjjäna, ucapachaw orakejj jupanac mankheta jist'artäna.\nUcatsti take cawquïri jakenacatejj Coré chachampi chicäpcäna ucanacaruw mank'antäna, take familianacapamp, yänacapampi chica.\nJacasquirpachaw orak mankher jalantapjjäna, take cunatejj utjcäna ucanacampi chica, ucatsti orakejj jist'antasjjänwa. Uqhamaw israelitanac taypitjja jiwarayatäpjjäna.\nTake cawquïri israelitanacatejj uca thiyanacan jicjjatasipjjäna ucanacajj warariri ist'asinjja, walpin jaltjjapjjäna aqham sasa: “Inampis jiwasarus uqham mank'antcaraquistaspa” sasa.\nUqhamaraquiw Tatitojj mä nina apayanïna, ucatsti jiwarayänwa, pä patac pheska tuncan jakenacaru, cawquïrinacatejj incienso loktapcän ucanacaru.\n“Aarón chachan Eleazar sat yokapar qhitam, uca nina naqhantat taypinacat incensarionac apsuniñapataqui, ucatsti jayaru jaktanpan cuna akasquir q'illiminacatejj utjasqui ucanaca.\nCawquïri jakenacatejj juchanacapat jiwapqui ucanacan incensariopajj k'omachatäjjewa nayan nayrakatajjana, incienso loktañataqui. Uca metalanacjja laphinacaru tucuyapjjam altararu muyuntayañataqui, uqhamarac israelitanacataquejj amtasiñatac uchatäpan.”\nEleazar sacerdotesti uca jakenacan broncet lurat loktañanacapa apthapisinjja, laphinacaruw tucuyjjäna, altarar muyuntayañataqui.\nUcasti israelitanacan amtasipjjañapataquïnwa, Aarón chachan wawanacapat sipansa, janiraquiw qhitisa altarar jac'achasiñapäcänti, Tatituru incienso loktañataquejja. Janitejj ist'asipcani ucqhajja, Coré chacharu, jilanacapampiru pasqui uqhamaw lurasiraquini cawquïri jaketejj loktañ munqui ucampejja. Uqhamaw phokhasïna cunjämatejj Tatitojj Eleazarar siscatayna Moisés toke uqhamarjama.\nKhepärmanthisti take Israel marcpachaw Moisés contra, uqhamarac Aarón contra maynit maynicam parlañ kalltapjjäna aqham sasa: —Jumanacajj Tatitu Diosan marcaparuw jiwayasipctajja —sasa.\nTakpachaniw muyuntapjjäna Moisesampiru, Aaronampirojja, ucampisa jupanacajj Jiquisiñ Carpäquisa ucsaruw sartawayjjapjjäna. Uca horasanwa kenayajj imantäna, ucatsti Tatitun jach'a cancañapaw uñstäna.\nUcatsti Moisesampi, Aaronampejj Jiquisiñ Carpan uñcatasiparuw sarapjjäna,\n—Jithektapjjam take uca jakenacata, nayaw anchhita jupanacar t'unjä —sasa. Moisesampi, Aaronampejj oraker p'ekenacap puriyañcamaw alt'apjjäna,\nMoisesasti Aaronarojj sänwa: —Aptanim incensarioma, altarata ninjja ucharaquim, ucatsti incienso warjjatam. Ucatsti saram marca thiyaru, jupanacataqui Diosat perdón mayiraquim, Tatitun colerasiñapaw sartani uca laycu, usunacas niyaw kalltaniraqui.\nAaronasti luränwa Moisesan arsutaparojja, ucatsti jalasaw saräna cawqhantejj marcajj tantachasïna ucqharu. Cawquïri ustejj Diosajj apayanïna ucajj niyaw marcan jakenacarojj usurayäna. Ucatwa Aaronajj incienso uscusina Diosatjja perdón mayïna marcpachataqui.\nUcapachasti jiwatanac taypiru, uqhamarac jacasquirinac taypiruw mantäna, ucat usojj apaktawayjjänwa.\nUca usumpi jiwatanacajj tunca pusin waranka pakallko patacani jakenacänwa, ucampisa janiraquiw jact'atäpcänti cawquïri jakenacatejj jiwarapcäna Coré chachas Dios contra sartascäna ucanacatjja.\nCunapachatejj usojj apaktawayjjäna ucqhajj, Aaronasti cuttawayjjänwa Jiquisiñ Carpan mantañaparu Moisesampi jiquisiñataqui.


Rising Voices ukax Iberoconf 2017 ukan chikanchasiwayi: Wikipedia uksan juk’amp qillqapxañapatak yanapt’añ amtampiw jach’anchayawayi · Global Voices Aymarata\nRising Voices ukax Iberoconf 2017 ukan chikanchasiwayi: Wikipedia uksan juk'amp qillqapxañapatak yanapt'añ amtampiw jach'anchayawayi\n(es) ukan jaqukipiri\tTeresita de Vedia\nJaqukipäw uñt'ayata/apkatata 3 Taypi sata phaxsi 2017 16:34 GMT\nAyelén Libertchuk, jupan jamuqapa. CC-BY-SA 4.0.\nJichhakiwa, Rising Voices ukax Iberoconf 2017 ukan chikanchasiwayi, conferencia regional de la red Iberocoop ukjam sutiniwa, Wikimedia ukan tamanakaparuw Iberoamérica uksat tantcht’awayi. Amtapax chikanchasir tamanakar yanapt’añatakiwa:\nMarkanakan tamanakapax chikanchasir jutapkis jupanakar yatichäwinakamp yanapt’añatakiwa ukat juk’amp jupanakax sarantayapxañapataki\nMarkanakat jutir tamanakar jach’anchaña, ch’amanchaña, sarantayañatakiwa\nRising Voices ukatï jan chikanchasirikch ukhax jiwasan chikanchasiwisax tayka arunakapar jach’anchayañ amtawa. Maymarax mapeo amta sarantayañatakiw qullqi yanap katuqtana, Wikipedia ukax América Latina uksan tayka arunakar jach’anchañapataki. Amatax tukutaw ukatakix willka kuti phaxsinw qhananchäwix yatichaw ukat aski iwxt’anakat yatiyataxani.\nAmtasax markanakar yanapt’añatak thaqhañapuniwa, ukhamat arunakapan nayraqatar sartayapxañapataki ukatakix editores ukanakaw thaqhatäni, Wikimedia ukat aski yatxatatanakaw yanapt’asiñapatak thaqhatäni, waljaniw ukatuqinx yanapt’asisipki.